Lelaki lemas ketika jaring ikan
Oleh AZIZAH SHAFIEI

16 Februari 2023, 8:40 pm
BERA – Seorang lelaki ditemui lemas selepas terjatuh ke dalam sungai di Sungai Serting dekat Ladang Risda Kemayan di sini, hari ini.
Ketua Polis Daerah Bera, Superintendan Zulkiflee Nazir berkata, kejadian kira-kira pukul 11.45 pagi itu berlaku ketika mangsa, Nordin Kassim ,59, bersama seorang rakannya pergi menjaring ikan di sungai berkenaan.
“Berdasarkan siasatan, mangsa yang sedang berbual dengan rakannya tiba-tiba jatuh tersembam ke dalam air dan rakannya juga cuba membantu tetapi tiada tindak balas daripada mangsa.
“Rakannya mengikat mangsa menggunakan baju di pokok sawit supaya tidak dihanyutkan arus sebelum bergegas ke pondok keselamatan Ladang Risda Bera untuk meminta bantuan,”katanya.
Menurutnya mayat mangsa dihantar ke Hospital Sultan Haji Ahmad Shah (Hoshas) Temerloh untuk bedah siasat. – KOSMO! ONLINE


Kerajaan alukan pengesahan Fitch Rating ke atas Malaysia
Oleh EDDY AQMAL MOHAMED HAMIDI

16 Februari 2023, 8:49 pm
PUTRAJAYA – Kerajaan mengalu-alukan pengesahan Fitch Rating ke atas penarafan kredit berdaulat negara pada ‘BBB++’ dengan tinjauan ‘Stabil’ bagi tahun 2023 yang disifatkan sebagai cerminan keyakinan terhadap pentadbiran ketika ini.
Menteri Kewangan, Datuk Seri Anwar Ibrahim berkata, pengesahan tersebut turut menggambarkan kekuatan pemulihan ekonomi Malaysia serta daya tahan negara di tengah-tengah landskap global yang tidak menentu dan sangat mencabar.
“Melangkah ke hadapan, kerajaan berazam untuk memastikan kedudukan fiskal negara terus kukuh melalui penyatuan defisit fiskal secara beransur-ansur sambil mengimbangi keperluan untuk menyokong pertumbuhan ekonomi semasa zaman mencabar ini di peringkat global.
“Melalui Belanjawan 2023 yang akan dibentangkan pada 24 Februari ini, kerajaan akan terus mempergiatkan usaha reformasi untuk memacu pemulihan ekonomi negara, meningkatkan pelaburan dan menambah baik infrastruktur awam,” katanya dalam kenyataan, hari ini.
Ujar beliau, penekanan berterusan juga akan diberikan kepada inisiatif untuk mengawal tekanan inflasi dan meringankan beban rakyat daripada kos sara hidup yang tinggi.
“Belanjawan 2023 juga akan memberi tumpuan kepada pengukuhan kewangan dan tadbir urus negara, bagi menyokong komitmen kerajaan untuk mengekalkan momentum pemulihan ekonomi ke arah meningkatkan kesejahteraan rakyat selaras dengan tema Belanjawan 2023 iaitu ‘Membangun Malaysia Madani’,” katanya.

Terdahulu, agensi penarafan antarabangsa itu menjelaskan bahawa penarafan Malaysia diimbangi oleh ekonomi yang pelbagai dengan prospek pertumbuhan jangka sederhana yang kukuh walaupun hutang negara adalah tinggi serta asas hasil yang rendah berbanding perbelanjaan mengurus.
Fitch menjangka Keluaran Dalam Negara Kasar (KDNK) Malaysia akan menyederhana kepada 4.0 peratus pada 2023 dan 4.8 peratus pada 2024 berbanding pertumbuhan KDNK yang memberangsangkan sebanyak 8.7 peratus tahun lalu.
Fitch juga menjangka sektor perkhidmatan akan terus dirangsang oleh permintaan domestik yang berdaya tahan, inflasi yang terkawal dan pemulihan dalam sektor berkaitan pelancongan ekoran pembukaan semula China.
Agensi tersebut turut dilaporkan berkata, trend pertumbuhan jangka sederhana dijangka kekal teguh antara 4.0-5.0 peratus dan berpandangan bahawa sektor pembuatan dan eksport mungkin menghadapi halangan daripada permintaan global yang lemah bagi elektronik dan komoditi.
Fitch turut berpendapat bahawa defisit fiskal akan berkurangan secara beransur kepada purata sekitar 4.5 peratus daripada KDNK pada 2023-2025, mengambil kira pelbagai faktor termasuk rasionalisasi perbelanjaan yang lebih baik dan langkah mobilisasi hasil yang berkesan. – KOSMO! ONLINE


Presiden UMNO lantik Tengku Zafrul sebagai Ahli MKT
Oleh KOSMO!

16 Februari 2023, 11:20 pm
PETALING JAYA – Ahli Jawatankuasa UMNO Bahagian Kota Raja, Tengku Datuk Seri Zafrul Tengku Abdul Aziz dilantik sebagai Ahli Majlis Kerja Tertinggi (MKT) UMNO.
Beliau yang juga Menteri Perdagangan Antarabangsa dan Industri mengangkat sumpah di hadapan Ahli MKT UMNO sebelum mesyuarat bermula di Menara Dato Onn, malam ini.
Perkara tersebut dimaklumkan Setiausaha Agung UMNO, Datuk Seri Ahmad Maslan menerusi hantaran di Twitternya, hari ini.
“Mesyuarat MKT UMNO pada 16 Februari 2023 dimulakan dengan Senator Tengku Zafrul Tengku Abdul Aziz mengangkat sumpah sebagai Ahli MKT yang dilantik oleh Presiden UMNO.
“Selamat berkhidmat demi #ABATA, Agama, Bangsa, Tanah Air agar #rakyat #Malaysia maju dan sejahtera atas usaha kita bersama,” katanya. – KOSMO! ONLINE


Bumbung beranda kuarters kesihatan Pekan runtuh
Oleh NORHAFIZAN ZULKIFLI

16 Februari 2023, 8:56 pm
PEKAN – Penghuni kuarters Jabatan Kesihatan Pekan, di sini, terkejut apabila bumbung beranda hadapan bangunan berkenaan runtuh kira-kira pukul 2.58 petang tadi.
Pegawai Perhubungan Awam, Jabatan Bomba dan Penyelamat Malaysia (JBPM) Pahang, Zulfadli Zakaria berkata, bagaimanapun tiada kemalangan jiwa dalam kejadian itu.
“Seramai enam pegawai dan anggota dari Balai Bomba Pekan (BBP) segera ke lokasi kejadian sebaik sahaja menerima laporan berhubung kejadian itu.
“Runtuhan itu menyebabkan dua kenderaan yang diparkir di bawah beranda kuarters tersebut mengalami kerosakan,”katanya di sini, hari ini.
Menurutnya, pihak bomba segera membuat pemeriksaan terperinci keadaan kediaman tersebut bagi memastikan ia benar-benar selamat. – KOSMO! ONLINE


Gempa Turkiye: Hospital Medan Malaysia rawat kes kecemasan pertama
Oleh NUR ALWANI ZAFIRAH KHAIRUL

16 Februari 2023, 10:09 pm
PETALING JAYA – Hospital Medan Malaysia (HMM) yang telah memulakan operasi sejak semalam, telah menerima kes kecemasan pertama melibatkan dua orang mangsa kemalangan kenderaan.
Angkatan Tentera Malaysia (ATM) di Facebook hari ini memaklumkan, mangsa-mangsa kemalangan dibawa oleh pasukan hospital tempatan ke HMM dan dirawat di unit kecemasan serta dimasukkan ke wad untuk pemantauan lanjut.
Katanya lagi, pasukan ATM akan terus memberi bantuan perubatan kepada masyarakat setempat yang memerlukan.
Terdahulu, Panglima Angkatan Bersama, Leftenan Jeneral Datuk Noor Mohamad Akmar Mohd. Dom berkata, operasi HMM itu akan menawarkan perkhidmatan perubatan bagi tahap 1 dan 2 termasuk prosedur pembedahan. – KOSMO! ONLINE


Fitnah polis tidak benar buat laporan, pengguna Twitter disiasat
Oleh AZMI NORDIN

16 Februari 2023, 11:10 pm
KUALA LUMPUR – Polis akan mengambil tindakan tegas terhadap individu yang memuat naik ciapan fitnah mengatakan pihaknya tidak membenarkan seorang mangsa kemalangan membuat laporan, semalam.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya terkesan ciapan berbaur fitnah tersebut terhadap pasukan itu pada pukul 9.58 malam, semalam.
Menurut beliau, ciapan tersebut dimuat naik pengguna Twitter @ManiamMKM yang mendakwa terdapat satu kemalangan berlaku di kawasan Bukit Damansara.
“Pengguna tersebut memaklumkan mangsa tidak dibenarkan membuat laporan polis di Balai Polis Bukit Damansara dan telah diminta pergi ke Balai Polis Taman Tun Dr. Ismail (TTDI) atau Ibu Pejabat Polis (IPD) bagi membuat laporan polis.
“Hasil siasatan awal mendapati, pondok polis yang dimaksudkan pengguna tersebut adalah pondok polis komuniti di Bukit Damansara yang telah ditutup semenjak tahun 2010 dan tidak beroperasi lagi,” katanya dalam kenyataan, hari ini.
Jelas Amihizam, pondok tersebut telah diambil alih oleh Syarikat Kawalan Keselamatan Sri Lara pada tahun 2011.

Sehubungan itu, Amihizam menegaskan ciapan tersebut merupakan satu fitnah dan akan membuat satu laporan polis berhubung tuduhan tersebut.
“Kes akan disiasat di bawah Seksyen 233 Akta Komunikasi dan Multimedia (AKM) 1998 dan Seksyen 500 Kanun Keseksaan.
“Kami meminta kerjasama orang ramai supaya tidak mudah percaya dengan penyebaran maklumat di laman sosial tanpa sumber yang sahih dan tepat daripada pihak polis,” ujarnya.
Semalam, ciapan dimuat naik oleh pengguna Twitter @ManiamMKM turut mengatakan tindakan tidak membenarkan laporan polis dibuat disifatkan sebagai sesuatu di luar jangkaannya. -KOSMO! ONLINE.


Premis kitar semula punca air longkang warna hitam
Oleh AMREE AHMAD

16 Februari 2023, 8:32 pm
PUTRAJAYA – Jabatan Alam Sekitar (JAS) telah mengarahkan sebuah premis kitar semula barangan plastik di Bentong, Pahang agar menghentikan operasi serta-merta.
Malah ujarnya, agensi itu turut melakukan penahanan operasi kelengkapan ke atas premis berkenaan selain pensampelan efluen diambil untuk dianalisis oleh pihak Jabatan Kimia.
“Hasil siasatan dan pemeriksaan dapati premis lepaskan sisa ke parit industri yang mengalir ke longkang awam di Kampung Chegar Medang,” katanya menerusi kenyataan, hari ini.
Mengulas lanjut JAS berkata, susulan aduan orang awam pegawai dari pejabat agensi itu cawangan Temerloh telah bergegas menjalankan proses penyiasatan di longkang terlibat.
“Kompaun sudah pun dikeluarkan kepada pihak premis tersebut di bawah Peraturan Kualiti Alam Sekeliling (Efluen Perindustrian) 2009 dan (Buangan Terjadual) 2005,” tambahnya.
Kertas siasatan bakal disediakan JAS bagi kesalahan di bawah peraturan sama manakala notis arahan Seksyen 31 dan 37 juga dikeluarkan untuk tindakan pembaikan sewajarnya.

Terdahulu, Kosmo! Online hari ini melaporkan lebih 1,500 penduduk di perkampungan tersebut gempar apabila air longkang berdekatan kawasan perindustrian itu secara tiba-tiba bertukar warna hitam.
Keadaan tersebut didakwa berlaku sejak Selasa lalu dengan air mengalir deras ke Sungai Benus melalui kampung itu yang pada mulanya agak jernih menjadi gelap selepas hujan.
Keadaan itu turut mengakibatkan bau busuk dan mengganggu kehidupan harian penduduk yang bimbang air berkenaan ada bahan kimia berbahaya dan boleh menjejaskan kesihatan masyarakat. – KOSMO! ONLINE


Peniaga wanita ‘diserang’ sebab nasi lemak RM1
Oleh KOSMO!

16 Februari 2023, 10:27 pm
PETALING JAYA – Seorang lelaki dipercayai pengusaha kantin memarahi seorang wanita yang merupakan peniaga nasi lemak RM1 kerana didakwa menutup periuk nasinya.
Menurut pemilik TikTok @Teacher Aina Home Tuition, kejadian itu berlaku semalam, yang mana lelaki berkenaan menyerangnya serta mendakwa dia menutup jalan utama sekali gus menyebabkan perniagaan lelaki terbabit terjejas.
“Akak tutup jalan kami. Kalau nasi lemak akak RM1, matilah kami dekat dalam (kantin),” kata lelaki terbabit.
“Nasi lemak abang tak habis jadi abang nak salahkan saya ke?” soal Aina.
Menerusi video berdurasi hampir tujuh minit itu, individu berkenaan turut bertindak mempersenda keadaan fizikal peniaga wanita tersebut.
Sehubungan itu, lelaki tersebut meminta pemilik TikTok terbabit supaya berniaga di kawasan lain sebelum dia mengambil tindakan melaporkan hal itu kepada pihak Majlis Bandaraya Shah Alam (MBSA).

“Sini akak potong (jual) RM1 sedangkan saya jual nasi lemak di dalam (kantin) RM3,”ujarnya.
Pada masa sama, seorang lagi lelaki dilihat cuba menenangkan keadaan dan berusaha meleraikan pergaduhan mulut yang tercetus antara mereka berdua. – KOSMO! ONLINE.


Laporan audit dedah pembaziran ratusan juta ringgit
Oleh Abdul Rahman Razali

16 Februari 2023, 9:04 pm
Laporan audit dedah pembaziran ratusan juta ringgit | 15 MINIT MMTV 16 FEBRUARI 2023


Mahkamah: Peniaga gagal batal tulisan jawi pada papan tanda
Oleh NORLIZAH ABAS

16 Februari 2023, 6:41 pm
PUTRAJAYA – Dua peniaga di Kuantan gagal membatalkan keputusan Kerajaan Negeri Pahang yang mengarahkan tulisan jawi dipaparkan pada papan tanda premis perniagaan di bandar tersebut.
Perkara itu ditentukan selepas Mahkamah Rayuan hari ini sebulat suara menolak rayuan Jehan Abdullah dan A. Dana Palan tanpa perintah kos kerana kes itu melibatkan kepentingan awam.
Panel tiga hakim diketuai oleh Datuk Yaacob Md. Sam berpuas hati arahan Majlis Mesyuarat Exco negeri menguatkuasakan tulisan Jawi jenis Al-Taibah pada papan tanda premis perniagaan adalah munasabah dan tidak melanggar Perlembagaan Persekutuan.
Sehubungan itu, beliau yang bersidang bersama Datuk P. Ravinthran dan Datuk Mohd. Nazlan Mohd. Ghazali mengekalkan keputusan Mahkamah Tinggi Kuantan yang menolak permohonan semakan kehakiman mereka.
Hakim Yaacob menyatakan, Seksyen 107 (2) Akta Kerajaan Tempatan (LGA) 1976 tidak bercanggah dengan Perkara 8 atau Perkara 5 Perlembagaan Persekutuan. Oleh yang demikian, mahkamah berpendapat Mahkamah Tinggi tidak terkhilaf ketika menolak permohonan semakan kehakiman ketiga-tiga pemohon.
Hakim Datuk Zainal Azman Ab. Aziz dalam penghakiman bertarikh 5 Ogos 2021 berpuas hati, polisi yang diputuskan oleh kerajaan negeri melalui Mesyuarat Exco tidak boleh diganggu kerana mahkamah hanya berperanan untuk mentafsir undang-undang yang digubal di Parlimen.

“Jika mahkamah dibenarkan mengganggu setiap polisi yang diputuskan oleh kerajaan negeri, maka sudah tentu ia akan bermaksud mahkamah boleh campur tangan dalam apa-apa polisi yang diputuskan.
“Ini bukan tugas mahkamah. Jika mana-mana pihak tidak berpuas hati dengan apa-apa polisi yang diputuskan, mereka berhak menukar kerajaan tersebut melalui peti undi sewaktu pilihan raya,” ujar Hakim Zainal Azman. – KOSMO! ONLINE


Lelaki sakit mental menabung RM29,000
Oleh KOSMO

16 Februari 2023, 7:30 pm
JAKARTA – Penduduk sebuah kampung di Depok, wilayah Jawa Barat terkejut apabila menemui wang simpanan milik seorang lelaki yang menghidap masalah mental berjumlah 100 juta rupiah (RM29,005) di rumahnya, lapor portal berita Okezone semalam.
Lelaki tersebut yang dikenali sebagai Minan, sebelum itu meninggal dunia.
Ketika hidupnya, dia dikatakan sering menerima wang sumbangan orang ramai yang bersimpati melihat  keadaannya.
“Arwah tidak meminta-minta tetapi menerima sumbangan daripada orang yang keluar masuk ke stesen minyak dan dikumpul selama berpuluh-puluh tahun.
“Sebelum meninggal dunia, dia dikhabarkan jatuh sakit dan hidup sebatang kara,” demikian menurut keterangan daripada sebuah klip video yang dikongsikan di media sosial.
Berdasarkan video tersebut, beberapa orang dilihat mengumpul dan mengira wang di rumah Minan.

“Kami menemui wang dalam rumah Minan yang selepas dikira, ia berjumlah 100 juta rupiah (RM29,005),” kata hantaran tersebut. – Agensi


Lelaki nyaris maut kereta masuk gaung
Oleh AZMI NORDIN

16 Februari 2023, 6:47 pm
KUALA LUMPUR – Seorang lelaki berdepan detik cemas apabila kereta dipandunya terjatuh ke dalam gaung berhampiran sebuah pusat beli belah, Jalan 2/125E, Taman Desa Petaling, di sini, petang tadi.
Pusat Gerakan Operasi Jabatan Bomba dan Penyelamat (JBPM) dalam satu kenyataan memaklumkan, pihaknya menerima panggilan kecemasan tersebut pada pukul 3.21 petang.
Menurut kenyataan itu, seramai tujuh anggota lain-lain pangkat serta dua buah jentera keluaran Balai Bomba Penyelamat (BBP) Sungai Besi digerakkan ke lokasi kejadian.
“Setibanya pasukan bomba di lokasi kejadian didapati sebuah kereta jenis Honda Civic berwarna hitam jatuh ke dalam gaung yang berkedalaman 15 hingga 20 meter.
“Pemandu yang juga lelaki tempatan berusia 39 tahun berjaya diselamatkan dan dikeluarkan anggota di lokasi,” katanya dalam kenyataan, hari ini.
Ekoran kejadian itu, mangsa hanya mengalami cedera ringan di muka dan tangan sahaja.

“Sejurus itu, mangsa diserahkan kepada petugas kesihatan untuk tindakan selanjutnya,” katanya. -KOSMO! ONLINE.


Wanita rela curi motosikal, telefon bimbit demi teman lelaki
Oleh KOSMO!

16 Februari 2023, 7:00 pm
JAKARTA – Seorang wanita berusia 20 tahun di Indonesia nekad melakukan jenayah mencuri motosikal dan telefon bimbit demi memenuhi permintaan teman lelakinya, lapor laman berita Suara.com.
“Mangsanya adalah penduduk kampung yang memberikan pekerjaan kepada suspek sebagai pengasuh,” kata Ketua Unit Siasatan Jenayah Polis Pontianak, Indra Asrainto.
Menurut Indra, suspek berinisial NS yang merupakan penduduk di Pontianak Barat, Kalimantan Barat melakukan jenayah itu bersama kekasihnya, AB, 21, ketika rumah mangsa sunyi.
“Suspek membawa lari sebuah motosikal dan telefon bimbit milik mangsa,” kata Indra.
Apabila pulang ke rumah, mangsa menyedari barang miliknya sudah hilang dan membuat laporan polis.
Berdasarkan pengakuan NS, dia melakukan jenayah tersebut atas permintaan kekasihnya, AB. Wang hasil curi itu digunakan untuk perbelanjaan harian mereka.

Kedua-dua suspek ditahan untuk tindakan undang-undang selanjutnya. – Agensi


Bunuh tunang guna sepana kerana berang dituduh perkosa lembu
Oleh KOSMO

16 Februari 2023, 6:30 pm
JAKARTA – Gara-gara berang dituduh melakukan hubungan seks dengan seekor lembu, seorang lelaki dari Ende, wilayah Nusa Tenggara Timur membunuh tunangnya menggunakan sepana, lapor portal berita Coconuts semalam.
Ketua Unit Jenayah Polis Ende, Yance Kadiaman berkata, suspek yang hanya dikenali sebagai MO, 44, menyerang mangsa, AR, 35, sebanyak dua kali.
Serangan pertama berlaku pada 4 Februari lalu di mana dia menyerang mangsa menggunakan tangan kosong.
Serangan kedua dilakukan pada 7 Februari di mana suspek dilaporkan memukul mangsa menggunakan sepana yang menyebabkan wanita itu mengalami cedera parah.
Mangsa disahkan meninggal dunia pada keesokan harinya kerana mengalami kerosakan pada otak selepas dimasukkan ke hospital.
“Suspek marah terhadap mangsa kerana menuduhnya bersekedudukan dan melakukan hubungan seks dengan seekor lembu di ladang mereka,” kata Yance.

Jika didapati bersalah, MO berdepan hukuman penjara 15 tahun. – Agensi


Dilanggar mati sebab rakan, dua suspek diburu
Oleh MOHD YUNUS YAKKUB

16 Februari 2023, 7:07 pm
KLANG – Malang bagi seorang penghantar barangan makmal apabila dilanggar sampai mati akibat perselisihan faham dilakukan rakannya dalam sebuah kafe di Bandar Botanik di sini, baru-baru ini.
Dalam kejadian kira-kira pukul 6 pagi Ahad lalu, mangsa seorang lelaki berusia 32 tahun telah dilanggar secara sengaja dan diseret sejauh 40 meter oleh sebuah kereta jenis BMW dipandu seorang lelaki.
Ketua Polis Daerah Klang Selatan, Asisten Komisioner Cha Hoong Fong berkata, perkara itu terbongkar selepas pihaknya menerima aduan daripada pegawai perubatan Hospital Tengku Ampuan Rahimah (HTAR) menyatakan seorang lelaki telah dibawa ke bahagian kecemasan hospital itu dalam keadaan tidak sedarkan diri kerana dilanggar sebuah kenderaan.
Katanya, hasil pemeriksaan lanjut kemudiannya mendapati mangsa disahkan meninggal dunia.
“Pemeriksaan tubuh badan mangsa mendapati terdapat luka sebesar lima sentimer di sebelah kanan belakang sehingga menyebabkan pendarahan yang banyak.
“Selain itu, terdapat juga luka di bahagian lain termasuk lengan kiri, ibu jari kanan dan tulang rusuk kiri. Hasil bedah siasat mendapati sebab kematian adalah kecederaan akibat kenderaan bergerak,” katanya dalam kenyataan, hari ini.

Kata beliau, susulan itu siasatan yang dijalankan mendapati mangsa telah dilanggar oleh sebuah kereta jenis BMW serta diseret sejauh 40 meter sebelum suspek melarikan diri.
Hoong Fong menambah, punca kejadian adalah disebabkan perselisihan faham apabila rakan suspek telah ditampar kawan mangsa semasa berada di sebuah kafe di bandar botanik.
“Unit Forensik, Jabatan Siasatan Jenayah, Ibu Pejabat Polis Kontinjen (IPK) Selangor telah menjalankan pemeriksaan di tempat kejadian dan telah menjumpai beberapa barang yang boleh membantu siasatan.
“Polis juga telah mengenal pasti dua suspek yang kini diburu iaitu S. Sundar,33, dan S. Philip Anthony,24. Kes disiasat mengikut Seksyen 302 Kanun Keseksaan, ” katanya.
Justeru, beliau meminta orang orang ramai yang mempunyai sebarang maklumat atau mengenali suspek untuk menghubungi Ibu Pejabat Polis Daerah (IPD) Klang Selatan di talian 03-33762222 atau Pegawai Penyiasat kes, Asisten Superintendan Mohd. Syed Robart Syed Mohd Zain. -KOSMO!ONLINE


Gempa Turkiye: Budak 5 tahun selamat terperangkap 4 hari bawah runtuhan
Oleh KOSMO!

16 Februari 2023, 6:54 pm
PETALING JAYA – Seorang kanak-kanak berusia lima tahun dijumpai dalam keadaan selamat selepas empat hari terperangkap di bawah runtuhan akibat gempa bumi yang berlaku di selatan Turkiye.
Keadaan kanak-kanak tersebut dirakam oleh pasukan sukarelawan yang turut bertugas dalam operasi mencari dan menyelamat (SAR) mangsa runtuhan di bandar Gaziantep.
Dalam pada itu, ketika ditanya oleh salah seorang sukarelawan bertugas mengenai kesukaran sepanjang terperangkap, kanak-kanak tersebut memberitahu seolah-olah ada ‘individu’ serba putih datang menemaninya.
“Anda (kanak-kanak) tak rasa lapar atau dahaga sepanjang 112 jam terperangkap bawah runtuhan, bagaimana anda boleh bertahan selama ini?,” soal sukarelawan tersebut.
“Ada seorang lelaki berpakaian serba putih datang dan memberi makanan serta air untuk saya,” balas kanak-kanak berkenaan. – KOSMO! ONLINE


Liga Hoki Malaysia: THT, Maybank terikat 2-2
Oleh TENGKU DANISH BAHRI TENGKU YUSOFF

16 Februari 2023, 8:23 pm
KUALA TERENGGANU – Maybank dan Pasukan Hoki Terengganu (THT) terpaksa berpuas hati berkongsi mata setelah seri 2-2 di Stadium Hoki Majlis Bandaraya Kuala Terengganu (MBKT) di sini, sebentar tadi.
Keputusan itu menyaksikan Maybank kekal memimpin carta Liga Hoki Malaysia (MHL) dengan kelebihan jaringan manakala THT di tangga kedua walaupun berkongsi 10 mata daripada empat perlawanan.
Pertembungan dua pasukan teratas liga itu berlangsung sengit dengan Faizal Saari terlebih dahulu meletakkan THT di depan dengan menyambar hantaran Muhd. Marhan Jalil pada minit ke-17.
Maybank bagaimanapun kembali mengimbangi permainan dan mengikat kedudukan 1-1 pada minit ke-30 menerusi jaringan sudut penalti daripada Muhamad Izham Azhar.
Saingan suku ketiga makin rancak namun percubaan berturut-turut Akhimullah Anuar Esook dan Fitri Saari pada minit ke-33 diselamatkan penjaga gol Maybank, Zaimi Mat Deris.
Zaimi yang juga penjaga gol kebangsaan terus cemerlang menafikan pukulan sudut penalti tonggak THT, Jang Jonghyun pada minit ke-43 dan minit ke-49.

Maybank yang sesekali melancarkan serangan balas hampir mengejutkan tuan rumah malangnya hantaran Najmi Farizal Jazlan (m-51) gagal disambar rakan sepasukan di depan pintu gol.
Kem THT kembali ceria selepas gerakan Shello Silverius dari sebelah kanan disudahkan Fitri yang melakukan pukulan kencang menewaskan penjaga gol lawan pada minit ke-54.
Razie Abd. Rahim muncul wira Maybank dengan bola pukulan sudut penaltinya, 20 saat sebelum wisel penamat menerjah jaring untuk menjadikan kedudukan 2-2 sekali gus melegakan kem pelawat. – KOSMO! ONLINE


Pakar ular, Aji Rachmat meninggal dunia dipatuk tedung selar
Oleh KOSMO

16 Februari 2023, 6:05 pm
JAKARTA – Ketua sebuah persatuan pengendali ular di Indonesia yang terkenal kerana kepakaran dalam mengendalikan haiwan berbisa itu meninggal dunia selepas dipatuk seekor tedung selar di Banjarmasin, wilayah Kalimantan Selantan, lapor portal berita Coconuts semalam.
Aji Rachmat Purwanto merupakan pengasas bersama dan Ketua Yayasan Ular Indonesia Sioux. Yayasan itu ditubuhkan untuk menyelamatkan ular serta menyediakan latihan kendalian ular.
Menurut kenyataan akhbar  persatuan itu, pada 12 Februari lalu, Aji sedang mengendalikan seekor ular tedung selar semasa sesi latihan apabila dia tiba-tiba dipatuk reptilia itu.
Dia dikejarkan ke hospital dan meninggal dunia selepas dua hari ditempatkan di unit rawatan rapi (ICU).
Kematian Aji dilihat sebagai kisah peringatan kepada orang ramai bahawa pakar ular yang paling berpengalaman pun berdepan maut ketika mengendalikan haiwan itu.
Pada Oktober tahun lepas, seorang lagi pakar ular dari wilayah Jawa Timur maut selepas dipatuk ular tedung selar peliharaannya. – Agensi


Penduduk tanam pokok di jalan berlubang elak kemalangan
Oleh KOSMO!

16 Februari 2023, 8:15 pm
BANDAR RAYA CEBU – Penduduk sekitar sebuah pekan di Cebu, Filipina bertindak menanam pokok di tengah sebatang jalan raya yang berlubang kerana tidak tahan dengan keadaan laluan tersebut, lapor portal berita Coconuts kelmarin.
Berdasarkan beberapa gambar yang tular di media sosial, jalan raya di Oslob itu kelihatan mempunyai beberapa batang pokok yang diletakkan untuk menutup bahagian yang berlubang.
“Tanam pokok di Oslob,” demikian menurut keterangan pada Facebook Cebu Flash Report.
Hantaran tersebut menjadi perhatian ramai dengan netizen menyifatkannya sebagai sesuatu yang lucu.
“Ia dapat membantu mengelakkan kemalangan jalan raya,” kata seorang netizen.
“Bayangkan bagaimana Cebu menjadi bandar raya hijau jika mereka menanam pokok di semua jalan berlubang,” kata seorang pengguna lain. – Agensi


Pencuri seluar dalam ditangkap nyaris telanjang
Oleh KOSMO!

16 Februari 2023, 5:30 pm
JAKARTA  —  Sebuah klip video tular di media sosial Indonesia memaparkan senario seorang lelaki ditahan oleh penduduk kampung selepas dia mencuri seluar dalam wanita, lapor laman berita Suara.com.
Video tersebut dimuat naik dalam akaun Instagram @merekamjakarta.
Berdasarkan rakaman, beberapa penduduk yang berkumpul dilihat mengeluarkan timbunan seluar dalam wanita yang dicuri oleh seorang lelaki di atas meja.
Rakaman sama kemudian memaparkan pencuri yang ditahan oleh mereka. Lelaki bermisai itu dilihat hanya memakai seluar dalam.
Beberapa penduduk kemudian mengerumuninya dan bertanyakan soalan.
Video tersebut mendapat perhatian netizen di ruangan komen.

“Haha fetish,” komen seorang netizen.
“Malunya sampai ke anak cucu,” komen netizen lain. – Agensi


RM31 juta dibelanjakan bagi menghadapi tuntutan Sulu
Oleh NUR HUDA MUSA

16 Februari 2023, 4:58 pm
KUALA LUMPUR – Kerajaan telah membelanjakan kira-kira RM31 juta kos perundangan bagi menghadapi tuntutan yang difailkan waris Kesultanan Sulu terhadap Malaysia bermula 20 November 2019 hingga Januari tahun ini.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, jumlah itu melibatkan kos perkhidmatan peguam antarabangsa, prosiding mahkamah, terjemahan, penyelidikan sejarah dan perundangan.
“Secara khususnya fi guaman dan bayaran sahaja sebanyak RM36,000 (tahun 2019), RM167,000 (tahun 2020), RM8.2 juta (tahun 2021), RM13.5 juta (tahun 2022).
“Manakala, RM5.4 juta (tahun 2023) bagi pengendalian kes Mahkamah di empat buah negara iaitu Sepanyol, Perancis, Luxembourg dan Belanda,” katanya menerusi jawapan bertulis di Dewan Rakyat, hari ini.
Beliau berkata demikian bagi menjawab soalan Lim Lip Eng (PH-Kepong) yang meminta Perdana Menteri menyatakan kos guaman yang telah dibelanjakan bagi menghadapi tuntutan tersebut.
Azalina memaklumkan, keputusan permohonan rayuan oleh Malaysia terhadap perintah Mahkamah Peranci bertarikh 29 September lalu dijangka akan dikeluarkan pada Jun ini. – KOSMO! ONLINE


Sabah dijangka hujan lebat petang ini
Oleh TUAN NURHIDAYAH TUAN AB.GHANI

16 Februari 2023, 4:51 pm
PETALING JAYA – Jabatan Meteorologi (MetMalaysia) telah mengeluarkan amaran ribut petir, hujan lebat dan angin kencang terhadap negeri Sabah sehingga 7 malam ini.
MetMalaysia menerusi laman Facebook rasminya berkata, kawasan yang dijangka mengalami cuaca buruk berkenaan adalah sekitar Pedalaman (Beaufort) dan Pantai Barat.
Katanya, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter (mm) per jam yang hampir atau dijangka berlaku melebihi sejam.
Terdahulu MetMalaysia melaporkan berdasarkan analisis model-model cuaca, luruan monsun yang berlaku di rantau negara dijangka sehingga 17 Februari ini dan berpotensi menghasilkan hujan berterusan di timur Sabah.
Sehubungan itu, pihaknya mengeluarkan amaran hujan berterusan kategori waspada berkuat kuasa sehingga 17 Februari ini melibatkan negeri Sabah.
Katanya lagi, tiada cuaca yang signifikan dijangkakan di tempat-tempat lain di seluruh negara untuk tempoh beberapa hari akan datang. – KOSMO! ONLINE.


Mahkamah: Lelaki skodeng wanita mandi di Sri Permaisuri kena RM4,500
Oleh NUZULSHAM SHAMSUDDIN

16 Februari 2023, 5:12 pm
KUALA LUMPUR – Perbuatan seorang penghantar makanan yang mengambil gambar dan video seorang wanita sedang mandi di sebuah pangsapuri bulan lalu, membawa padah apabila dia didenda RM4,500 oleh Mahkamah Majistret di sini, hari ini.
Majistret Noorelynna Hanim Abd Halim menjatuhkan hukuman denda itu terhadap Mohd. Khalis Rusli, 32, selepas lelaki itu mengaku bersalah atas pertuduhan yang disabitkan ke atasnya.
Sekiranya gagal membayar denda berkenaan, tertuduh boleh dipenjara empat bulan dan tertuduh membayar denda itu.
Mengikut pertuduhan, pemuda itu didakwa telah mengaibkan kehormatan seseorang wanita berusia 28 tahun, dengan cara mengambil gambar dan video mangsa sedang mandi melalui telefon bimbit jenis Iphone X di sebuah unit pangsapuri di Jalan Tasik Permaisuri, di sini pada pukul 3 pagi pada 13 Januari lalu.
Berikutan itu pertuduhan dikemukakan mengikut Seksyen 509 Kanun Keseksaan yang memperuntukkan hukuman penjara sehingga lima tahun atau denda, atau dengan kedua-duanya.
Terdahulu semasa prosiding, tertuduh yang tidak diwakili peguam itu merayu agar dikenakan hukuman denda pada kadar rendah kerana baharu sahaja mendapat kerja awal bulan ini, selain perlu menanggung ibu bapa dan adik-beradik.

Bagaimanapun, Timbalan Pendakwa Raya, Nor Aisyah Mohamed Zanyuin mencadangkan tertuduh dikenakan hukuman setimpal sebagai pengajaran kerana tindakannya telah mengaibkan mangsa dengan mengambil gambar yang tidak senonoh. – KOSMO! ONLINE


Nyamuk Aedes boleh membiak dalam bekas sebesar 20sen
Oleh MOHD YUNUS YAKKUB

16 Februari 2023, 5:06 pm
SHAH ALAM – Selangor berdepan peningkatan kes demam denggi pada tahun depan sekiranya tiada kawalan dilakukan segera termasuk daripada penduduk negeri ini.
Pengerusi Jawatankuasa Tetap Kesihatan Awam Negeri Selangor, Dr. Siti Mariah Mahmud berkata, berdasarkan rekod menunjukkan sebanyak 6,870 kes pada minggu keenam pada tahun ini dengan peningkatan sebanyak 141.4 peratus berbanding untuk tempoh sama pada tahun lalu.
Katanya, statistik tahunan pula mendapati sebanyak 72,543 kes pada tahun 2019, 2020(44,635), 2021 (15,741) dan pada tahun lalu sebanyak 37,545 kes.
“Hasil rekod turut menunjukkan sebanyak 56 kematian melibatkan denggi pada 2019, 2020 (37), 2021(2), 2022 (14) dan tahun ini sahaja sudah dua kematian.
“Berdasarkan kitaran demam denggi, setiap empat atau lima tahun kes berkaitannya akan meningkat terutama di Selangor,” katanya pada sidang akhbar mengenai pelaksanaan operasi bersepadu denggi negeri Selangor, hari ini.
Menurut beliau, sebanyak empat daerah di Selangor menunjukkan kumulatif kes denggi tertinggi iaitu Petaling, Hulu Langat, Klang dan Gombak.

Kata Siti Mariah, masyarakat harus tahu nyamuk Aedes boleh membiak walaupun dalam bekas air sebesar 20sen dengan nyamuk betina boleh bertelur sehingga 300 biji.
“Kitarannya untuk menetas hanya dalam tempoh seminggu dengan kesemua 300 biji telur itu, tiada satu pun nyamuk yang mati.
“Sekiranya tiada air, telur nyamuk Aedes ini boleh bertahan selama enam bulan,” jelasnya.
Sehubungan itu, beliau menegaskan Operasi Bersepadu Denggi Selangor (ODBS) telah dilaksanakan bermula semalam sehingga 22 Mac depan.
“Jadi, sekiranya kita menemui tempat pembiakan termasuk dalam rumah sekalipun akan dikenakan kompaun RM500.
“Lokasi yang dikenalpasti sebagai tempat wabak akan dipasangkan papan tanda. Kita mahu orang ramai bersama-sama hapuskan tempat pembiakan kerana cara fogging hanya membunuh nyamuk Aedes dewasa sahaja,” katanya. – KOSMO!ONLINE


Injil Ibrani tertua hampir lengkap akan dilelong
Oleh KOSMO!

16 Februari 2023, 5:50 pm
NEW YORK – Sebuah kitab Injil Ibrani (Taurat) berusia lebih 1,000  tahun akan dilelong di New York dengan harga anggaran mencecah AS$50 juta (RM220 juta), kata firma lelongan Sotheby’s semalam.
Injil dinamakan Codex Sassoon itu berasal  dari lewat kurun ke-9 dan awal kurun ke-10 dan merupakan Injil Ibrani paling lengkap pernah ditemui.
Ia bakal menjadi dokumen atau manuskrip bersejarah paling mahal pernah dilelong apabila Sotheby’s melelongnya pada Mei ini.
“Ia tanpa diragu adalah salah satu teks tunggal paling penting dalam sejarah manusia,” kata ketua buku dan manuskrip global Sotheby’s, Richard Austin.
Codex Sassoon merupakan salah satu daripada dua manuskrip mengandungi kesemua 24 buku Injil Ibrani yang masih ada di zaman moden.
Ia lebih lengkap berbanding Aleppo Codex dan manuskrip lebih tua, Leningrad Codex iaitu dua Injil Ibrani awal lain yang terkenal, kata  Sotheby’s.

Manuskrip itu sebagai jambatan antara Skrol Laut Mati yang berusia seawal kurun ketiga sebelum masihi dan Injil Ibrani yang diguna pakai pada hari ini. – AFP


Harumaini dilucutkan ADUN, kerusi Batang Kali kosong
Oleh MOHD YUNUS YAKKUB

16 Februari 2023, 4:36 pm
SHAH ALAM – Kerusi Dewan Undangan Negeri (DUN) Batang Kali diisytiharkan kosong selepas Ahli Dewan Undangan Negeri (ADUN) bagi kawasan itu, Harumaini Omar dilucutkan sebagai wakil rakyat.
Speaker DUN Selangor, Ng Suee Lim berkata, perlucutan itu adalah perkara LXIX Undang- Undang Tubuh Kerajaan Selangor 1959 apabila Harumani tidak hadir tanpa kebenaran speaker pada persidangan DUN selama enam bulan.
Katanya, berdasarkan rekod Penyata Rasmi dan Buku Kehadiran mendapati tarikh akhir Harumaini ke persidangan DUN adalah pada 27 Julai 2022.
Persidangan Dewan adalah dari 23 hingga 30 November, 1 hingga 2 Disember dan 5 hingga 6 Disember 2022.
“Memandangkan tempoh enam bulan dikira bermula dari tarikh 28 Julai tahun lalu, maka dengan kuasa saya sebagai Speaker DUN Selangor mengisytiharkan bahawa kerusi Harumaini adalah kosong berkuatkuasa pada 28 Januari lalu.
“Ini juga bermakna kelayakannya sebagai ADUN juga terlucut,” katanya pada sidang akhbar di lobi bangunan Annex, hari ini.

Harumaini.
Harumaini yang merupakan anggota Parti Bersatu bertanding di kawasan tersebut pada Pilihan Raya Umum Ke-14 (PRU14) atas tiket PKR sebelum partinya berpisah keluar daripada Pakatan Harapan (PH). Beliau kemudian menyertai Pejuang dengan meninggalkan Bersatu pada 2020.
Menurut Suee Lim, Harumaini juga tidak pernah berhubung dengannya termasuk menerusi surat sepanjang tempoh enam bulan bagi memaklumkan ketidakhadirannya itu.
“Beliau (Harumaini) akan mengetahui pelucutannya menerusi sidang akhbar ini. Kita tidak akan menerima sebarang rayuan dan dia tidak perlu datang sidang DUN pada 13 Mac ini.
“Notis kekosongan kerusi akan diberikan kepada Suruhanjaya Pilihan Raya (SPR) dalam masa terdekat. Terpulang kepada SPR sama ada akan dibuat Pilihan Raya Kecil (PRK) atau tidak,” katanya.
Mengulas lanjut, Suee Lim berkata, ini bukan tindakan kali pertama kerana pengisytiharan serupa pernah dilakukan Speaker DUN sebelum ini iaitu Teng Chang Kim kepada bekas ADUN Pelabuhan Klang, Badrul Hisham Abdullah pada 2011. – KOSMO!ONLINE


Inisiatif buka pusat dialisis untuk asnaf di semua daerah di Perak
Oleh LUQMAN RIDHWAN MOHAMED NOR

16 Februari 2023, 5:07 pm
IPOH – Setiap daerah di Perak akan mempunyai sebuah pusat dialisis bagi memberikan rawatan kepada golongan asnaf yang dibantu oleh Majlis Agama Islam negeri Perak (MAIPk).
Ia melibatkan kos antara RM2 juta hingga RM2.5 juta bagi setiap pusat dialisis untuk menampung 132 pesakit.
Inisiatif tersebut bakal dijayakan menerusi kerjasama yang dimeterai antara Hospital Ar-Ridzuan dan Nephrocare Management Sdn. Bhd. (NMSB) di Hotel [email protected] di sini hari ini.
Pengurus Besar Hospital Ar-Ridzuan, Dahari Masud berkata, perjanjian ini merupakan antara inisiatif berimpak tinggi kepada pesakit-pesakit dialisis untuk mendapatkan tempat rawatan yang kondusif dan selesa.
Katanya, penyediaan pusat itu adalah untuk memastikan kemampanan dana dan bukan mewujudkan persaingan dalam kalangan pengusaha dialisis di negeri Perak.
“Kolaborasi strategik ini menjangkakan pembukaan sekurang-kurangnya satu pusat dialisis di setiap daerah untuk menampung keperluan rawatan.

“Ia sejajar dengan pertambahan pesakit yang memerlukan rawatan terutamanya mereka yang dibiayai oleh MAIPk,” katanya ketika berucap pada majlis tersebut.
Memorandum perjanjian itu dimeterai oleh Pengerusi Hospital Ar-Ridzuan, Toh Tan Dewa Sakti Zulkifly Zakaria sementara NMSB diwakili Ketua Pegawai Eksekutifnya, Datuk Suib Ahmad.
NMSB dipilih sebagai rakan strategik berdasarkan pengalaman dalam pengoperasian pusat dialisis dengan beberapa agensi kerajaan.
Ketika ini Hospital Ar-Ridzuan mempunyai dua pusat dialisis iaitu di Ipoh dan Manjung. – KOSMO! ONLINE


Lawatan Presiden Steinmeier perkukuh hubungan Malaysia, Jerman
Oleh AMREE AHMAD

16 Februari 2023, 5:02 pm
PUTRAJAYA – Selepas hampir 30 tahun berlalu, seorang lagi Presiden Jerman, Frank-Walter Steinmeier dan isterinya, Elke Budenbender tiba di Malaysia bagi melakukan lawatan negara selama tiga hari.
Menurut kenyataan Wisma Putra, pemimpin Jerman itu diiringi para pegawai kanan, perniagaan dan petugas media negara tersebut sebagai usaha berterusan mengukuhkan hubungan erat dua negara.
Kali terakhir Presiden Jerman pernah membuat lawatan ke Malaysia ialah pada 1997 lalu oleh Prof. Dr. Roman Herzog dan sebelum itu pada 1986 oleh Richard von Weizsaecker.
Mengulas lanjut, Wisma Putra berkata, Steinmeier akan diberikan sambutan negara oleh Yang di-Pertuan Agong di pekarangan Parlimen Malaysia, Kuala Lumpur pada pagi esok.
Selepas itu, beliau dijangka menerima kunjungan hormat oleh Perdana Menteri, Datuk Seri Anwar Ibrahim di sini untuk membincangkan pelbagai isu berkepentingan.
“Pemimpin Jerman itu juga dijangka melakukan program lawatan rasmi ke Pulau Pinang dan Sarawak sepanjang beliau berada di Malaysia hingga Sabtu ini,” kata Wisma Putra dalam kenyataan hari ini.

Jerman merupakan rakan dagangan terbesar Malaysia dalam kalangan 27 negara ahli Kesatuan Eropah dengan lebih 700 firma Jerman memiliki operasinya di seluruh Malaysia.
Sepanjang tahun lepas, nilai perdagangan Malaysia dengan Jerman melonjak sebanyak 10 peratus apabila mencatatkan RM59.87 bilion berbanding RM53.99 bilion pada 2021.- KOSMO! ONLINE


19 minit pujuk lelaki Pakistan cuba terjun bangunan
Oleh AZMI NORDIN

16 Februari 2023, 5:20 pm
KUALA LUMPUR – Pujukan anggota Jabatan Bomba dan Penyelamat Malaysia (JBPM) menggagalkan cubaan seorang lelaki Pakistan bunuh diri di sebuah hotel, Jalan Tun Sambanthan, di sini, petang tadi.
Pusat Gerakan Operasi JBPM dalam satu kenyataan memaklumkan, pihaknya menerima panggilan kecemasan tersebut pada pukul 3.04 petang.
Menurut kenyataan itu, seramai 14 anggota lain-lain pangkat serta empat buah jentera keluaran Balai Bomba Penyelamat (BBP) Hang Tuah digerakkan ke lokasi kejadian.
“Setibanya pasukan bomba di lokasi kejadian mendapati seorang lelaki ingin melakukan cubaan bunuh diri dari tingkat empat bangunan tersebut.
“Selepas dipujuk selama 19 minit, warga Pakistan tersebut mula tenangkan diri,” katanya dalam kenyataan, hari ini.
Susulan itu, lelaki terbabit diserahkan kepada pihak Polis Diraja Malaysia (PDRM) untuk tindakan lanjut. -KOSMO! ONLINE.


Kakitangan YPKT maut, motosikal dirempuh kereta Nissan Sentra
Oleh NIK NUR IZZATUL HAZWANI NIK ADNAN

16 Februari 2023, 4:28 pm
KEMAMAN – Seorang kakitangan Yayasan Pembangunan Keluarga Terengganu (YPKT) maut selepas motosikal berkuasa tinggi ditungganginya dirempuh sebuah kereta jenis Nissan Sentra dipandu lelaki warga emas di Kilometer 127 Jalan Kuala Terengganu- Kuantan berhampiran Resort World, Kijal di sini hari ini.
Dalam kemalangan pada pukul 7.40 pagi itu, mangsa, Muhamad Hilmie Zawawi, 28, meninggal dunia akibat kecederaan parah pada bahagian kepala.
Ketua Polis Daerah Kemaman Superintendan Hanyan Ramlan berkata, sewaktu kejadian, mangsa dikatakan dalam perjalanan ke pejabatnya di YPKT yang terletak di Chukai di sini.
“Sewaktu kejadian, sebuah kereta jenis Nissan Sentra dipandu lelaki berusia 76 tahun dari arah bertentangan dikatakan tiba-tiba memasuki persimpangan kiri tanpa sempat dielak motosikal berkuasa tinggi jenis Kawasaki EX650C ditunggangi mangsa.
“Impak rempuhan itu menyebabkan mangsa yang menetap di Paka, Dungun tercampak kira-kira sembilan meter,” katanya di sini hari ini.
Hanyan berkata, pemandu kereta Nissan Sentra berasal dari Kuantan, Pahang turut cedera parah pada bahagian tulang belakang.

Beliau berkata, mayat mangsa telah dihantar ke Unit Forensik Hospital Kemaman di sini manakala lelaki warga emas yang cedera pula dibawa ke unit kecemasan wad sama untuk rawatan.
“Kes disiasat di bawah Seksyen 41(1) Akta Pengangkutan Jalan 1987,” katanya. – KOSMO! ONLINE


Rundingan sistem bayaran tol terbuka dipercepat
Oleh MUHAMMAD SHAHIZAM TAZALI

16 Februari 2023, 4:26 pm
MELAKA – Rundingan antara Kementerian Kerja Raya dan Kementerian Kewangan akan dipercepatkan bagi memperkenalkan sistem bayaran tol terbuka kepada pengguna lebuh raya.
Menteri Kerja Raya, Datuk Seri Alexander Nanta Linggi berkata, pengenalan sistem baharu itu akan mengurangkan kebergantungan terhadap mod pembayaran sedia ada.
Menurut beliau, usaha itu juga sebagai alternatif sebelum sistem kutipan tol aliran bebas berbilang lorong (MLFF) dilaksanakan pada 2025 dan projek perintis akan dilaksanakan lebih awal sebelum pelaksanaannya dibuat secara meluas.
“Kita akan buat projek perintis (sistem bayaran tol terbuka). Kita kena uji sistem itu dahulu untuk melihat mana yang terbaik dan (dilakukan) lebih awal daripada jangkaan pelaksanaan MLFF pada 2025.
“Sekiranya berpuas hati, sistem bayaran tol terbuka ini akan dimulakan memandangkan terdapat implikasi kewangan yang pastinya memerlukan penglibatan Kementerian Kewangan,” katanya pada sidang akhbar selepas Majlis Perasmian Kemudahan Pengecasan Berkelajuan Tinggi Tenaga Nasional Berhad (TNB) Electron di sini, hari ini.
Berhubung pelaksanaan MLFF, Alexander berkata, sistem itu dijangka dapat dilaksanakan lebih awal dengan mengambil contoh beberapa negara lain yang telah mengimplementasikannya. – KOSMO! ONLINE


Ramai pemimpin UMNO tidak hormat institusi Presiden
Oleh AMRAN MULUP

16 Februari 2023, 4:13 pm
MELAKA – Timbalan Pengerusi Badan Perhubungan UMNO Melaka, Datuk Seri Mohamad Ali Mohamad menawarkan diri buat kali pertama bertanding jawatan Ahli Majlis Kerja Tertinggi (MKT) pada pemilihan parti bulan depan.
Mohamad Ali berkata, keputusan itu dibuat setelah melihat ramai pemimpin UMNO tidak lagi menghormati institusi Presiden.
Beliau turut mengesahkan mempertahankan jawatan Ketua UMNO Bahagian Tangga Batu yang disandang sejak 2018 dan bakal dicabar Ahli Dewan Undangan Negeri (ADUN) Paya Rumput, Datuk Rais Yasin.
“Saya bertanding jawatan Ahli MKT ini juga atas desakan dalam kalangan pemimpin bahagian di seluruh negara dan saya menyahut cabaran ini untuk menawarkan diri. Saya sebagai seorang pemimpin yang lantang bersuara tidak mudah dibeli atau diperkotak-katikkan kerana berpegang kepada prinsip kebenaran.
“Jika dipilih sebagai Ahli MKT, saya bersedia membantu Presiden, Datuk Seri Dr. Ahmad Zahid Hamidi dan Timbalan Presiden, Datuk Seri Mohamad Hasan dalam menjalankan tanggungjawab dan amanah untuk mengembalikan semula keyakinan rakyat kepada UMNO,” katanya dalam sidang akhbar khas di Baitul Tariq, Klebang Permai di sini malam tadi.
Beliau turut menamakan Datuk Abu Bakar Mohamad Diah sebagai calon Timbalan Ketua UMNO Bahagian dan Datuk Sazali Muhd. Din selaku calon Naib Ketua Bahagian.

“Saya tidak ada apa-apa masalah dengan Rais cuma kita berdua menawarkan diri bertanding jawatan Ketua UMNO Bahagian,” ujarnya. – KOSMO! ONLINE


Mahkamah: Pembantu tukang masak dituduh sebabkan kematian majikan
Oleh MOHD. RAFIE AZIMI

16 Februari 2023, 4:08 pm
ALOR SETAR – Seorang pembantu tukang masak dihadapkan ke Mahkamah Majistret di sini hari ini atas pertuduhan menyebabkan kematian seorang warga emas, awal bulan ini.
Tertuduh, Azahari Hamid, 56, bagaimanapun mengaku tidak bersalah sebaik pertuduhan terhadapnya dibacakan di hadapan Majistret, Muhammad Zul Hilmi Latif.
Mengikut kertas pertuduhan, tertuduh didakwa melakukan perbuatan gopoh sehingga menyebabkan kematian warga emas, Ishak Othman, 69.
Kesalahan itu didakwa dilakukan di belakang sebuah restoran di Jalan Stadium di sini kira-kira pukul 5.15 petang, 4 Februari lalu.
Pendakwaan dikendalikan Timbalan Pendakwa Raya, Nasruna Anhar Nordien mengikut Seksyen 304A Kanun Keseksaan manakala tertuduh diwakili peguam, Pyara Singh.
Jika sabit kesalahan, tertuduh boleh dihukum penjara maksimum dua tahun, denda atau kedua-duanya sekali. – KOSMO! ONLINE


93 ventilator tidak dapat digunakan, kerajaan rugi RM13.07 juta
Oleh MOHD. HUSNI MOHD. NOOR

16 Februari 2023, 4:05 pm
PUTRAJAYA – Sebanyak 93 daripada 136 unit ventilator yang dibekalkan syarikat kepada Kementerian Kesihatan (KKM) tidak dapat digunakan.
Perkara itu didedahkan menerusi Laporan Ketua Audit Negara (LKAN) Tahun 2021 Siri 2, hari ini berkait program Pengurusan Wabak Covid-19 oleh Kementerian Sains, Teknologi dan Inovasi (Mosti).
Ketua Audit Negara, Datuk Seri Nik Azman Nik Abdul Majid berkata, pembelian ventilator itu dibuat di antara tahun 2020 hingga April 2022 bagi operasi dan pengurusan Covid-19.
“Ia sekali gus menyebabkan kerugian berjumlah RM13.07 juta kepada kerajaan,” katanya pada sidang akhbar hari ini.
Dalam pada itu, Nik Azman berkata, audit yang dijalankan mendapati, sejumlah RM145.37 juta baki peruntukan dana Kumpulan Wang Amanah Negara (KWAN) masih belum dipulangkan oleh dua kerajaan negeri iaitu Selangor dan Sabah setakat April 2022.
“Setiausaha Kerajaan Negeri Sabah mengesahkan baki akhir yang akan dipulangkan kepada dan KWAN adalah RM17.40 juta, manakala bagi Kerajaan Selangor pula berjumlah RM47.38 juta,” katanya.

Ujarnya, Selangor dan Sabah sepatutnya memulangkan baki KWAN itu selepas program itu tamat pada Oktober 2022.
Selain itu, Nik Azman berkata, laporan audit turut mengesan lebihan alat pelindungan peribadi (PPE) yang ketara iaitu 3.08 juta pasang sarung kasut dan 0.84 juta helai sut PPE.
“Lebihan stok ini adalah disebabkan oleh perubahan prosedur pemakaian PPE dalam pengurusan pandemik Covid-19 pada Februari 2022 dan penurunan bilangan pesakit Covid-19,” katanya.
Dalam pada itu, LKAN turut mendapati, sebanyak 1.10 juta dos vaksin telah luput tempoh jangka hayat di antara satu hingga 212 hari.
Nik Azman berkata, nilai perolehan dos vaksin melalui perolehan kerajaan yang telah luput tempoh hayat tidak dapat ditentukan pihak audit susulan perekodan vaksin melalui sistem pengurusan vaksin (VMS) tidak dapat dikategorikan berdasarkan kaedah perolehan vaksin.
“Setakat April tahun lalu, sebanyak 71.26 juta dos telah digunakan dan mempunyai baki sebanyak 11.59 juta dos vaksin,” katanya. – KOSMO! ONLINE


Rakyat samakan Dewan Rakyat dengan zoo – Timbalan Speaker
Oleh MOHD RASDAN AHMAD

16 Februari 2023, 3:56 pm
KUALA LUMPUR – “Macam mana dengan ‘zoo’?,” kata Timbalan Speaker Dewan Rakyat, Datuk Ramli Mohd. Nor yang berkongsi pertanyaan oleh orang ramai ketika berkunjung ke satu kedai makan semalam.
Jelas Ahli Parlimen Cameron Highland itu yang berkongsi rasa terkejut apabila masyarakat ketika ini memberikan persepsi Dewan Rakyat sebagai tempat bergaduh dan bukannya untuk menyelesaikan isu rakyat.
Beliau berharap Ahli Parlimen agar sentiasa beradab bagi memastikan masyarakat tidak terus melabel Dewan Rakyat sebagai ‘zoo’.
“Selain pada itu saya ingin ingatkan adab dalam dewan. Semalam, saya pergi ke kedai mamak dan mereka mengenali saya.
“Macam mana zoo? Saya terkejut (dan) inilah implikasi masyarakat di luar sana. Jadi, saya berharap (semua ahli Parlimen) berpeganglah kepada etika,” katanya di Dewan Rakyat di di sini hari ini.
Pada masa sama, Ramli turut menegur sikap segelintir Ahli Parlimen yang gemar ‘bermesyuarat kecil’ ketika Ahli Parlimen sedang berbahas.

“Saya berharap tidak ada perjalanan mesyuarat kecil di dewan. Sementara seorang Yang Berhormat bercakap ada pula mesyuarat kecil di sebelah kanan dan sebelah kiri.
“Sila beri perhatian dan saya harap semua Yang Berhormat ambil maklum,” tegasnya. – KOSMO! ONLINE


Kerajaan terbuka terima cadangan turap jalan guna getah
Oleh MUHAMMAD SHAHIZAM TAZALI

16 Februari 2023, 4:02 pm
MELAKA – Kerajaan terbuka menerima pelbagai cadangan yang disuarakan pemain industri berhubung penggunaan getah asli tempatan sebagai bahan turapan jalan untuk penyelenggaraan jalan raya di negara ini.
Menteri Kerja Raya, Datuk Seri Alexander Nanta Linggi berkata, cadangan atau idea itu akan diperhalusi sekiranya saranan tersebut dapat menambah baik kaedah penyelenggaraan jalan raya.
“Kita sebenarnya memang terbuka menerima mana-mana cadangan, idea sedia ada atau mahu mencontohi negara lain berkenaan turapan jalan.
“Asalkan tujuannya untuk mempertingkatkan dan menambah baik cara-cara kita menyelenggara jalan raya,” katanya dalam sidang akhbar selepas Majlis Perasmian Kemudahan Pengecasan Berkelajuan Tinggi TNB Electron di sini, hari ini.
Beliau berkata demikian ketika diminta mengulas saranan pemain industri agar kerajaan menggunakan turapan getah beku tempatan berbanding sisa serbuk terpakai yang diimport dari luar negara.
Media hari ini melaporkan, kerajaan boleh menjimatkan kos setengah bilion ringgit setahun jika menggunakan getah asli tempatan sebagai bahan penurap dalam penyelenggaraan jalan raya di negara ini.

Mengulas lanjut, Alexander berkata, sebelum ini sudah banyak idea-idea penurapan jalan dipertimbangkan oleh kerajaan.
“Sudah ada idea-idea yang dipertimbangkan sebelum ini, namun buat masa sekarang belum sampai lagi (peringkat) mana yang terbaik.
“Mungkin daripada segi teknologi bagus, tetapi tidak ekonomi atau tidak sesuai dengan keadaan cuaca di Malaysia,” ujarnya. – KOSMO! ONLINE


Projek Empangan Nenggiri bukan punca ancaman gajah liar di Gua Musang
Oleh ROSMIZAN RESDI

16 Februari 2023, 3:58 pm
MACHANG – Pembinaan Projek Empangan Hidroelektrik Nenggiri di Gua Musang dilihat bukan menjadi penyebab utama berlakunya ancaman gajah liar di kawasan penempatan penduduk.
Timbalan Menteri Besar Kelantan, Datuk Mohd. Amar Nik Abdullah berkata, setakat ini, masih banyak lagi kawasan hutan simpan di negeri ini yang belum diteroka dan projek tersebut tidak mengganggu habitat haiwan liar.
“Saya rasa, Projek Empangan Hidroelektrik Nenggiri bukan faktor utama kerana banyak lagi kawasan hutan yang tidak diusik.
“Masih ada lebih kurang 51 peratus kawasan hutan simpan di Kelantan. Ini bermakna, separuh lagi kawasan hutan masih hutan simpan,” katanya kepada pemberita selepas merasmikan Majlis Pelancaran Sukatan Gantang Bagi Beras Skim Al-It’aam di Dataran Kemahkotaan Machang di sini hari ini.
Mohd. Amar bagaimanapun enggan mengulas lanjut mengenai perkara melibatkan haiwan liar kerana ia merupakan bidang kuasa Jabatan Perlindungan Haiwan Liar dan Taman Negara (Perhilitan)
“Isu-isu melibatkan haiwan liar ini perlu dirujuk kepada Perhilitan kerana mereka lebih tahu apa sebab dan punca yang berlaku. Daripada pihak kita (kerajaan negeri), perkara ini agak teknikal.

“Sekiranya ada isu-isu besar, kita akan meminta laporan dari Perhilitan. Setakat ini belum ada laporan, jadi belum serius lagi bagi kita,”katanya.
Kosmo! baru-baru ini melaporkan, lebih 500 penduduk Orang Asli di Kampung Brooke Lama, Pos Brooke di sini hidup dalam ketakutan selepas kawasan penempatan mereka diceroboh seekor gajah liar sejak bulan lalu.
Penduduk mendakwa, mereka turut berdepan kerugian RM20,000 apabila tanaman seperti ubi kayu, pisang, tebu dan petai yang diusahakan oleh mereka dimusnahkan gajah liar berkenaan. – KOSMO! ONLINE


Lelaki maut diserang ayam ganas
Oleh KOSMO!

16 Februari 2023, 4:25 pm
DUBLIN, Ireland  – Seorang lelaki warga Ireland ditemui meninggal dunia dalam keadaan berlumuran darah selepas diserang oleh seekor ayam yang ganas, lapor akhbar New York Post semalam.
Jasper Kraus dari Killahornia dibunuh oleh seekor ayam Brahma pada 28 April 2022, demikian menurut satu inkues di Ballaghederreen seperti laporan Pemeriksa Ireland.
Anak perempuan Kraus, Virginia Guinan berkata, mangsa sedang tidur pada hari kejadian. Dia tidak mahu membangunkan bapanya kerana mangsa tidak sihat dan kesedihan kerana anjingnya mati.
Setelah dimaklumkan mengenai pertumpahan darah itu, Guinan bergegas pulang ke rumahnya di mana dia melihat bapanya yang terbaring dalam kolam darah diberikan bantuan pernafasan (CPR) oleh anggota paramedik.
Satu jejak menuju ke rumah ayam di mana dia melihat salah seekor haiwan itu mempunyai kesan darah pada cakarnya. Guinan mengesyaki ia ayam yang sama dihantar ke ladang selepas menyerang cucu perempuan Kraus.
Seorang penyewa di rumah itu, Corey O’Keeffe berkata, dia mendengar Kraus menjerit semasa diserang dan melihat darah memancut dari kaki mangsa, serta luka besar di betisnya.

Dia menghubungi perkhidmatan kecemasan dan dibimbing untuk melakukan CPR selepas Kraus tidak sedarkan diri.
Dr. Annette Jennings berkata semasa inkues bahawa ketika dia tiba, anggota paramedik mengambil alih CPR dan cuba memulihkan Kraus, tetapi dia disahkan meninggal dunia.
Koroner merekodkan kes itu sebagai ‘kecelakaan’, walaupun mangsa mengalami serangan jantung ketika diserang ayam ganas itu. – Agensi


Laporan Audit: Dua kes auditan belum selesai sehingga kini
Oleh MOHD. HUSNI MOHD. NOOR

16 Februari 2023, 4:15 pm
PUTRAJAYA – Jabatan Audit Negara (JAN) mendedahkan masih terdapat dua isu tertunggak yang belum diselesaikan pihaknya sehingga ke hari ini.
Ia membabitkan tuntutan pampasan tanah bagi pembinaan Lapangan Terbang Antarabangsa Kuala Lumpur 2 (KLIA Terminal 2) dan pampasan tanah Jambatan Sultan Abdul Halim Mu’adzam Shah, Pulau Pinang.
Ketua Audit Negara, Datuk Seri Nik Azman Nik Abdul Majid berkata, isu tuntutan pampasan syarikat kepada Kementerian Pengangkutan (MOT) bermula sejak 2016 dan ia masih diperingkat rundingan.
Beliau berkata, ada tiga isu masih dalam status tindakan dan langkah penyelesaian masih diperingkat rundingan antara kementerian dan syarikat terlibat.
“Kes itu ada implikasi kepada kerajaan dan ia melibatkan implikasi kos yang tinggi. Kita akan memantau isu itu sehingga selesai,” katanya pada sidang akhbar selepas membentangkan Laporan Ketua Audit Negara (LKAN) Tahun 2021 Siri 2, di sini hari ini.
Bagi isu tuntutan pampasan pembinaan Jambatan Sultan Abdul Halim Mu’adzam Shah pula, Nik Azman berkata, isu berkenaan tertunggak sejak 2017 dan belum diselesaikan oleh Kerajaan Negeri Pulau Pinang.

Ditanya kenapa ia mengambil tempoh masa lama untuk diselesaikan, Nik Azman berkata, kelewatan tindakan biasanya ada kaitan dengan penstrukturan kementerian, rombakan Kabinet dan komponen bertanggungjawab berpindah ke kementerian lain.
“Kelewatan juga berlaku akibat sesetengah pihak yang tidak memahami kehendak audit. Ada juga perkara yang tidak boleh selesai namun kami akan bincang bagaimana untuk harmonikan supaya boleh selesai,” katanya. – KOSMO! ONLINE


Lelaki bengang tunggu bas Rapid KL hampir 2 jam
Oleh KOSMO!

16 Februari 2023, 3:38 pm
PETALING JAYA – “Ini pemandu pertama baru sampai, dari pukul 2.30 petang, pukul 4.20 petang baru sampai? Apa kerja macam ini?,” demikian kata seorang penumpang lelaki yang tidak berpuas hati dengan kelewatan bas Rapid KL sehingga menyebabkan ramai pengguna lain terpaksa menunggu lama.
Menerusi rakaman video yang tular di media sosial itu, lelaki tersebut memaklumkan mereka terpaksa menunggu selama dua jam di salah satu perhentian dalam keadaan hujan lebat sebelum sebuah bas yang dipandu pemandu wanita tiba.
Katanya, waktu operasi bas tersebut tidak mengikut jadual perjalanan yang ditetapkan sehingga menyusahkan pengguna.
Kemudian, lelaki tersebut juga mendakwa pemandu wanita itu sebenarnya sedang tidur sehingga terlupa untuk mengambil penumpang tepat pada masanya.
“Apa ini? Semua orang basah kena hujan lebat, macam ini ke buat kerja? Kita akan lapor dan saya dah call (hubungi) HQ RapidKL tadi. Bila saya dah call HQ, baru (bas) datang,” kata lelaki itu dengan nada marah.
Video itu turut dikongsikan semula di kumpulan Facebook, B40 Buat Perangai Apa Harini sehingga dihujani pelbagai reaksi dan komen orang ramai.

“Dia ingat pemandu bas ini pemandu peribadi dia ka? Kata hujan, lagi-lagi kawasan KL, mesti akan sesak, normal la kalau pengangkutan darat lambat,” balas Shakirin.
“Kalau jenis tak sabar, tak payah naik pengangkutan awam, kau buat video kononnya nak malukn pemandu bas, tapi aku rasa orang ramai lagi kecam kau,” perli seorang pengguna Facebook. – KOSMO! ONLINE


Mahkamah: Kekal dijel 9 tahun dan sebat, rompak kedai serbaneka
Oleh NUZULSHAM SHAMSUDDIN

16 Februari 2023, 3:15 pm
PUTRAJAYA – Seorang bekas pekerja kilang kekal dipenjara sembilan tahun dan empat sebatan oleh Mahkamah Rayuan di sini hari ini atas tiga pertuduhan merompak dan mencuri di tiga buah kedai serbaneka di Johor Bahru dua tahun lalu.
Keputusan sebulat suara itu dibuat panel tiga hakim yang diketuai Datuk Hanipah Farikullah bersama-sama Datuk Ahmad Nasfy Yasin dan Datuk Lim Chong Fong selepas menolak rayuan akhir Ahmad Sadeli Mohd. Ali, 32, selaku perayu bagi mengurangkan hukuman.
“Setelah kami meneliti fakta kes ini kami mendapati bahawa hukuman tiga tahun penjara (bagi setiap pertuduhan) adalah tidak berat.
“Oleh demikian keputusan yang dibuat oleh Hakim Mahkamah Tinggi berhubung hukuman penjara adalah betul manakala hukuman-hukuman berkaitan adalah dikekalkan,” kata Hanipah.
Dalam prosiding hari ini, Ahmad Sadeli diwakili peguam Bustaman Menon manakala pendakwaan selaku responden diwakili Timbalan Pendakwa Raya Wong Poi Yoke.
Mengikut pertuduhan pertama dan kedua Ahmad Sadeli didakwa merompak wang tunai RM747 telefon bimbit dan dua kotak rokok Dunhill Red Classic dan semasa melakukan rompakan itu, Ahmad Sadeli turut bersenjatakan pisau yang boleh mendatangkan kematian.

Kesalahan itu dilakukan di dua buah kedai serbaneka di Taman Tiram Baru, Ulu Tiram dan Taman Mesra, Seleng di Johor Bahru masing-masing pukul 10.30 pagi dan 11.05 pagi pada 19 Disember 2021.
Sementara bagi pertuduhan ketiga Ahmad Sadeli didakwa mencuri wang tunai RM150 dan telefon bimbit milik seorang wanita di sebuah kedai serbaneka di Taman Nusantara, Gelang Patah, Johor Bahru pukul 3.30 pagi pada 4 Disember 2021.
Bagi ketiga-tiga pertuduhan itu pendakwaan dikemukakan mengikut Seksyen 392 Kanun Keseksaan dan dibaca bersama 397 Kanun Keseksaan yang memperuntukkan penjara maksimum 14 tahun dan boleh dikenakan denda atau sebat.
Sebelum ini, pada 28 Disember 2021 Mahkamah Sesyen Johor Bahru menjatuhkan hukuman penjara tiga tahun dan dua sebatan masing-masing bagi pertuduhan pertama dan kedua serta penjara sama bagi pertuduhan ketiga.
Ia selepas Ahmad Sadeli selaku tertuduh ketika itu mengaku bersalah atas semua pertuduhan yang disabitkan ke atasnya.
Mahkamah Sesyen memerintahkan hukuman penjara itu berjalan secara berasingan yang mana Ahmad Sadeli perlu menjalani hukuman penjara selama sembilan tahun dan empat sebatan.
Kemudian pada 27 Jun 2022 Mahkamah Tinggi Johor Bahru turut mengekalkan hukuman sama. – KOSMO! ONLINE


Mahkamah: Kontraktor mengaku salah guna dokumen palsu
Oleh SYED AZLAN SAYED HIZAR

16 Februari 2023, 3:30 pm
KANGAR – Seorang kontraktor mengaku bersalah di Mahkamah Sesyen di sini hari ini atas tiga pertuduhan menggunakan dokumen palsu bagi mendapatkan tender meroboh dan membina semula premis perniagaan, dua tahun lalu.
Tertuduh, Noorul Atifah Ahmad Suki, 44, membuat pengakuan itu sebaik pertuduhan terhadapnya dibacakan di hadapan Hakim Norsalha Hamzah.
Mengikut kertas pertuduhan, pemilik syarikat Atidania Enterprise itu didakwa mengemukakan penyata bank milik syarikatnya kepada Perbadanan Kemajuan Ekonomi Negeri Perlis (PKENPs) yang mengandungi butiran palsu.
Dokumen tersebut digunakan untuk mendapatkan kontrak meroboh dan membina semula 16 unit gerai usahawan dan kemudahan lain berkaitan di tanah kerajaan mukim Utan Aji, Perlis bernilai RM469,498.20.
Kesemua kesalahan itu dilakukan di pejabat PKENPs di sini antara 8 hingga 16 Julai 2021.
Pendakwaan terhadapnya dilakukan mengikut Seksyen 471 Kanun Keseksaan dan boleh dihukum di bawah Seksyen 465 kanun sama yang memperuntukkan hukuman sehingga dua tahun atau denda atau kedua-duanya, jika sabit kesalahan. – KOSMO! ONLINE


Anthony Loke terbuka ditegur pendigitalan sistem MyJPJ
Oleh MUHAMMAD NAJIEB AHMAD FUAD

16 Februari 2023, 2:58 pm
KUALA LUMPUR – Menteri Pengangkutan Anthony Loke Siew Fook sentiasa terbuka menerima sebarang teguran dan kritikan dalam menambah baik mutu perkhidmatan MyJPJ di masa akan datang.
Beliau berkata kenyataan bekas Menteri Pengangkutan Datuk Seri Wee Ka Siong pada sidang Parlimen semalam berhubung pendigitalan maklumat lesen memandu dan cukai jalan merupakan keprihatinan Ka Siong sebagai seorang yang berpengalaman pernah menerajui kementerian itu.
Katanya, dari kritikan itu juga Kementerian Pengangkutan (MOT) akan terus memantapkan lagi agenda pendigitalan serta menutup segala kelemahan yang ada.
“Saya mengucapkan terima kasih di atas keprihatinan mantan menteri atas segala teguran dan kritikan serta pandangan akan diambil kira selain dipertimbangkan dan akan ditambah baik.
“Kementerian Pengangkutan akan terus memantapkan agenda pendigitalan kita, agenda pendigitalan ini akan diteruskan dan kita sudah tentu akan terus menutup kelemahan yang ada dan akan tambah baik,” katanya kepada pemberita pada sidang media pelancaran pas MyRailLife di KL Sentral di sini hari ini.
Semalam media melaporkan, Ka Siong menyifatkan langkah Anthony Loke untuk mendigitalkan maklumat lesen memandu dan cukai jalan melalui aplikasi mudah alih MyJPJ sebagai “melulu”.

Presiden MCA itu memberi amaran ia menimbulkan risiko kebocoran data kerana maklumat peribadi boleh diperoleh dengan memasukkan nombor kad pengenalan seseorang.
Pada Jumaat lepas, Anthony Loke mengumumkan pendigitalan membabitkan lesen kenderaan motor (e-LKM) dan lesen memandu Malaysia (e-LLM) – KOSMO! ONLINE


Pemandu maut nahas dua buah lori
Oleh NOR AINNA HAMZAH

16 Februari 2023, 3:34 pm
REMBAU – Seorang pemandu lori maut selepas lori yang dipandunya terbabit nahas dengan sebuah lori lain di Kilometer 231.7 Lebuhraya Utara-Selatan (arah Utara), di sini, pagi tadi.
Dalam kejadian kira-kira pukul 4 pagi itu, mangsa, Muhammad Fazuan Mohd Robit, 35, beralamat di Felda Palong 10, Jempol disahkan meninggal dunia oleh pasukan paramedik yang tiba di lokasi kejadian.
Menurut Ketua Polis Daerah Rembau, Deputi Superintendan Hazri Mohamad, kemalangan berkenaan membabitkan lori jenis Isuzu yang dipandu mangsa, manakala sebuah lori lagi jenis Volvo yang dipandu oleh seorang lelaki berusia 34 tahun yang masing-masing tidak membawa muatan pada masa kejadian.
“Siasatan awal mendapati mangsa memandu dari arah Melaka menghala ke Shah Alam. Semasa sampai di tempat kejadian, mangsa mengekori rapat di belakang lori kedua telah hilang kawalan lalu merempuh bahagian belakang lori yang berada di hadapan atas lorong yang sama di lorong perlahan.
“Akibat perlanggaran tersebut, mangsa telah disahkan meninggal dunia kerana mengalami kecederaan parah di bahagian kepala di tempat kejadian. Mayat mangsa telah dibawa ke Bahagian Forensik Hospital Rembau bagi tujuan bedah siasat hari ini,” katanya dalam satu kenyataan hari ini.
Ujar Hazri lagi, pemandu dan kelindan berusia 26 tahun bagi sebuah lori lagi yang terlibat kemalangan yang beralamat di Kedah tidak mengalami sebarang kecederaan serius.

“Kes disiasat di bawah Seksyen 41 (1) Akta Pengangkutan Jalan (APJ) 1987,” katanya. – KOSMO! ONLINE


Guru minta RM20 buat jamuan, murid tak bayar tiada makanan
Oleh KOSMO!

16 Februari 2023, 3:08 pm
PETALING JAYA – Seorang wanita yang mesra disapa Emma berkongsi satu kejadian yang mana seorang guru meminta setiap muridnya membayar RM20 bagi membeli set makanan segera sempena jamuan akhir kelas di sekolah.
Namun, apa yang menyedihkan apabila guru tersebut memberitahu sekiranya ada antara mereka gagal membayar, tiada makanan disediakan untuk murid berkenaan.
“Minggu ini padat betul, anak-anak ada jamuan sekolah hari ini dan esok, aku macam biasa la gigih beli jajan buat ‘goodies’ dan tempah beberapa makanan lain untuk jamuan kelas mereka.
“Apabila cikgu keluar senarai makanan, bukan main tahun ini nak beli KFC, McD dan minta budak (murid kelas) bawa RM20 seorang untuk beli.
“Tapi apa yang aku sedih dan tersedar, apabila cikgu cakap murid yang tak bayar tak dapat McD, Ya Allah, ada ibu bapa yang sememangnya tak mampu,” luahnya menerusi hantaran di InstaStory baru-baru ini.
Tambahnya lagi, ada segelintir ibu bapa yang sengaja memohon pengecualian buat anak mereka dari hadir ke sekolah disebabkan tidak mampu menyumbang apa-apa makanan buat jamuan kelas.

“Jangan la cutikan anak, untuk jamuan kelas itu nanti akan ada banyak makanan, percayalah. Sampai tak habis pun nanti, anak-anak boleh datang sekolah dan makan walaupun awak (ibu bapa) tak menyumbang apa-apa.
“Biarkan anak-anak seronok makan dengan kawan-kawan, itulah tujuan jamuan untuk kongsi rezeki, ibu bapa yang mampu mereka akan kongsikan rezeki untuk semua dapat merasa,” ujarnya. – KOSMO! ONLINE


[VIDEO] Anjing K9 selamatkan Muhammad Rayyan
Oleh CHERINE JON

16 Februari 2023, 3:48 pm
SEMATAN – Khidmat anjing pengesan bernama Daisy dari Unit K9 Bomba berjaya menemukan kanak-kanak lelaki berusia dua tahun yang hilang di kawasan Kuari Batu Perigi di sini, sebentar tadi.
Penolong Pengarah Bahagian Operasi Kebombaan dan Penyelamat Sarawak Henderi Ardimansyah berkata Muhammad Rayyan Bujang Abdul Qayyum dijumpai selamat kira-kira pukul 1 tengah hari di kawasan ladang kelapa sawit, selepas kira-kira 23 jam hilang.
“Mangsa dijumpai pada radius dua kilometer dari Pos Kawalan Bomba (PKB) oleh Unit K9 Bomba (Daisy) dan seterusnya diserahkan kepada keluarganya,” katanya dalam kenyataan.
Menurutnya, khidmat Daisy digunakan dalam operasi mencari dan menyelamat (SAR) yang diteruskan hari ini, dengan memulakan operasi dengan radius pencarian satu hingga tiga kilometer di kawasan ladang sawit.
Operasi turut melibatkan pasukan polis, Angkatan Pertahanan Awam (APM) dan orang awam.
“Pasukan penyelamat memulakan operasi SAR di sekitar kawasan ladang kelapa sawit.

“Pencarian diperluaskan oleh pasukan penyelamat yang dibahagikan kepada dua pasukan dengan kaedah ‘base line method’ dalam radius tiga kilometer dari lokasi mangsa dikenal pasti hilang,” katanya.
Muhammad Rayyan dilaporkan hilang pada petang semalam ketika bersama ibunya menunggu bapanya pulang bekerja di pondok Kuari Batu Perigi.
Mangsa kali terakhir dilihat oleh ibunya sedang bermain di luar kawasan pondok di belakang rumah kongsi di kuari berkenaan.
Setelah menyedari mangsa tiada, ibu mangsa bergegas mencarinya dengan bantuan suaminya serta beberapa pekerja kuari berkenaan namun masih gagal menjumpai kanak-kanak itu. – KSOMO! ONLINE


Denda cemarkan air dinaikkan ke RM10 juta
Oleh MUHAMMAD HARRITH NOOR HISHAM

16 Februari 2023, 2:55 pm
KUALA LUMPUR – Kerajaan akan menaikkan tempoh hukuman dan kadar denda terhadap pihak yang terlibat melakukan pencemaran air di negara ini.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, mana-mana pihak yang didapati bersalah boleh dikenakan denda sehingga RM10 juta serta penjara sehingga 15 tahun.
“Peningkatan tempoh hukuman dan kadar denda ke atas tindakan yang berisiko menyebabkan pencemaran kepada mana-mana alur air atau sistem bekalan air.
“Dalam hal ini, pindaan melibatkan peningkatan denda daripada RM100,000 kepada RM10 juta, manakala hukuman penjara dinaikkan dari setahun kepada 15 tahun atau kedua-duanya sekali,” katanya dalam sidang akhbar di lobi Parlimen hari ini.
Ahli Parlimen Setiawangsa itu berkata demikian semasa menjelaskan pindaan Akta Perkhidmatan Industri Perkhidmatan Air 2006 (Akta 655).
Katanya, pindaan akta itu juga dijangka dibentangkan di Parlimen pada Jun depan.

“Pada masa sama, Akta Kualiti Alam Sekeliling 1974 (Akta 127) juga dalam proses pindaan sebelum Parlimen dibubarkan.
“Kita berhasrat untuk meneruskan pindaan tersebut kerana ini melibatkan sebarang pencemaran tanpa mengira lokasi ataupun bidang kuasa dan melibatkan pindaan elemen kompaun dan penalti serta untuk memperkasakan akta tersebut,” katanya. – KOSMO! ONLINE


Pasar raya terkenal ‘sorok’ pekerja warga asing dalam bangunan
Oleh DIYANATUL ATIQAH ZAKARYA

16 Februari 2023, 3:28 pm
MELAKA – Sebuah pasar raya terkemuka dikesan berdegil ‘menyorokkan’ pekerja warga asing dengan menyediakan tempat tinggal secara haram di dalam bangunan beli-belah itu dalam satu serbuan di Ayer Keroh, di sini, hari ini.
Serbuan kira-kira pukul 11 pagi itu dilakukan oleh Jabatan Tenaga Kerja Semenanjung Malaysia (JTKSM) diketuai Timbalan Ketua Pengarah (Operasi), Mohd. Asri Abdul Wahab.
Mohd. Asri berkata, syarikat itu sebelum ini telah diminta untuk mendapatkan terlebih dahulu Sijil Kelulusan Mendudukan Bangunan (CF) daripada pihak berkuasa tempatan (PBT) bagi membolehkan Sijil Perakuan Penginapan diberikan pihak JTK.
“Pada tahun lalu syarikat pasar raya ini ada membuat permohonan daripada pihak JTK untuk menempatkan pekerja mereka di dalam bangunan itu, namun ditolak kerana mereka tidak mendapat sijil CF daripada PBT.
“Kita telah mengarahkan supaya pekerja-pekerja warga asing itu dipindahkan ke tempat lain dalam kadar segera, namun pihak syarikat terus ingkar dengan menjadikan ruang tingkat atas bangunan sebagai kediaman pekerja,” katanya pada sidang akhbar Op Pematuhan Gaji Minimum (PGM) di Ayer Keroh, di sini, hari ini.
Tambahnya, hasil soal siasat dilakukan turut mendapati syarikat terbabit bertindak ‘memegang’ pasport pekerja tersebut dan hanya memberikan salinan dokumen.

“Majikan juga tidak menyediakan lokar berkunci untuk para pekerja ini menyimpan barang berharga mereka, satu kertas siasatan akan dibuka melibatkan kesalahan-kesalahan dilakukan.
“Kita juga syaki syarikat ini melakukan kesalahan di bawah bidang kuasa Perkhidmatan Pekerjaan, Pertubuhan Keselamatan Sosial (Perkeso) dan Kumpulan Wang Simpanan Pekerja (KWSP),” katanya. – KOSMO! ONLINE


Lelaki Bangladesh didakwa palsu dokumen perbaharui pasport
Oleh ISWAN SHAFIQ ISA

16 Februari 2023, 3:04 pm
SEBERANG PERAI – Seorang pengurup wang warga Bangladesh mengaku tidak bersalah ketika dihadapkan ke Mahkamah Majistret Bukit Mertajam di sini hari ini atas dakwaan memalsukan dokumen untuk memperbaharui pasport minggu lalu.
Tertuduh, Kazi Monir, 35, membuat pengakuan itu ketika pertuduhan terhadapnya dibacakan dalam Bahasa Inggeris di hadapan Majistret Mohd. Harith Mohd. Mazlan.
Mengikut pertuduhan, tertuduh didakwa memalsukan 10 dokumen dengan niat supaya dokumen palsu itu dapat digunakan bagi tujuan menipu.
Antara dokumen tersebut termasuk satu laporan polis Seberang Jaya, resit, invois cukai dan invois MyEG Services Berhad (MyEG) serta resit rasmi Jabatan Imigresen.
Kesalahan itu dilakukannya di sebuah premis di Lorong Usahaniaga 1, Taman Usahaniaga, Bukit Mertajam dalam daerah Seberang Perai Tengah kira-kira jam 7.30 malam pada 8 Februari lalu.
Atas kesalahan itu, dia didakwa di bawah Seksyen 468 Kanun Keseksaan yang jika sabit kesalahan boleh dipenjara tidak lebih daripada tujuh tahun atau denda atau kedua-duanya sekali.

Kes dikendalikan Timbalan Pendakwa Raya, Nor Shakila Dahari manakala tertuduh diwakili peguam, V. Pushpa.
Terdahulu, ketika prosiding berlangsung, Nor Shakila meminta agar mahkamah tidak menawarkan jaminan terhadap tertuduh kerana menyifatkan kesalahan memalsukan dokumen itu sebagai serius.
Bagaimanapun, Pushpa merayu agar anak guamnya diberikan jaminan dengan beberapa alasan termasuk telah tinggal di negara sejak 16 tahun yang lalu selain perlu menanggung kedua ibu bapanya yang berada di Bangladesh.
Jelas Pushpa, isteri tertuduh yang juga berada di sana baru sahaja melahirkan cahaya mata sulung mereka semalam dan ini merupakan kesalahan pertama tertuduh buat masa ini.
Selepas meneliti hujah daripada kedua-dua pihak, Mohd. Harith kemudian memutuskan untuk membenarkan tertuduh diikat jamin sebanyak RM10,000 dengan dua orang penjamin warga tempatan.
Pada masa sama, beliau turut mengarahkan agar tertuduh menyerahkan pasport yang dimilikinya kepada mahkamah serta melaporkan diri sebanyak dua minggu sekali di balai polis berhampiran kediamannya sehingga kes itu selesai. Kes dijangka disebut semula pada 22 Mac depan untuk tujuan serahan dokumen berkaitan. – KOSMO! ONLINE


Pemandu e-hailing maut dihempap kereta sendiri
Oleh MOHD. HUSNI MOHD. NOOR

17 Februari 2023, 9:46 pm
PUTRAJAYA – Malang menimpa seorang pemandu e-hailing apabila maut selepas dihempap keretanya sendiri ketika sedang melakukan kerja-kerja penyelenggaraan ke atas kenderaan itu, pagi tadi.
Dalam kejadian pukul 11.48 pagi di sebuah Perumahan Penjawat Awam Malaysia (PPAM) di Presint 5 di sini, mangsa Mohammad Azim Mohamad Sanusi, 30, disahkan maut selepas tersepit di bawah kereta jenis Perodua Bezza.
Ketua Polis Daerah Putrajaya, Asisten Komisioner A. Asmadi Abdul Aziz berkata, pihaknya mengklasifikasikan kejadian sebagai mati mengejut dan tiada unsur jenayah ditemui di lokasi kejadian.
Beliau berkata, insiden berlaku apabila mangsa dikatakan sedang menukar minyak hitam dan brek tayar hadapan kereta sebelum dihempap kenderaan tersebut.
“Anggota bomba dan penyelamat juga dikerahkan ke lokasi kejadian bagi membantu mengalihkan mangsa dari bawah kereta berkenaan.
“Bagaimanapun, pasukan perubatan dari Hospital Putrajaya kemudian mengesahkan bahawa mangsa sudah meninggal dunia akibat kejadian itu,” katanya ketika dihubungi hari ini.

A. Asmadi berkata, pihaknya turut mengambil keterangan daripada isteri mangsa dan memaklumkan bahawa bedah siasat akan dilakukan esok.- KOSMO! ONLINE.


KPM mansuh pertandingan tidak beri faedah kepada murid
Oleh MOHD RIDZAUDDIN ROSLAN

17 Februari 2023, 8:36 pm
PUTRAJAYA- Kementerian Pendidikan Malaysia (KPM) bersetuju untuk memansuhkan sebarang bentuk pertandingan, sambutan atau majlis di semua peringkat yang tidak memberikan impak besar terhadap pembelajaran murid.
Menteri Pendidikan, Fadlina Sidek berkata, pemansuhan itu dibuat berikutan ia dilihat hanya menambahkan beban tugas guru seperti pelaksanaan pertandingan keceriaan pusat sumber dan tandas tercantik.
“Selain itu, kita juga akan mengurangkan kekerapan semakan elemen pengurusan sekolah Standard Kualiti Pendidikan Malaysia (SKPM) yang melibatkan guru kepada setahun sekali sahaja.
“KPM juga menetapkanwaktu mengunci masuk rekod kehadiran murid lebih fleksibel kepada guru iaitu 12 tengah hari untuk sesi pagi dan 5 petang untuk sesi petang bagi mengelakkan kesesakan dalam sistem,” katanya dalam satu kenyataan di sini tadi.
Fadlina berkata, pelantikan pengawas peperiksaan awam dikendalikan Lembaga Peperiksaan (LP) dan Majlis Peperiksaan Malaysia (MPM) juga akan terbuka kepada individu selain guru yang sedang berkhidmat.
“Ia melibatkan individu seperti pesara kerajaan, pelajar Institut Pendidikan Guru (IPG) dan Institut Pendidikan Tinggi (IPT), tetapi mereka perlu memenuhi kriteria ditetapkan.

“Kita juga menghadkan penganjuran sambutan Hari Guru Tahunan kepada peringkat kebangsaan dan sekolah sahaja selain menetapkan ringkasan Rancangan Pelajaran Harian (RPH) di peringkat KPM,” jelasnya.
Pada masa sama, KPM juga akan memperkukuh autonomi guru dalam perancangan dan pelaksanaan pengajaran dan pembelajaran (PdP) serta pentaksiran bilik darjah (PBD) dengan menjadikan Dokumen Standard Kurikulum dan Pentaksiran (DSKP) sebagai rujukan.
“KPM akan terus mendukung dan memberikan tumpuan kepada tujuh teras utama dalam hasrat melahirkan murid ceria, guru bahagia, sekolah bitara dan negara sejahtera.
“Justeru, dalam teras kelima yang memfokuskan kepada isu kebajikan termasuk tekanan yang dihadapi oleh para guru, KPM bersetuju untuk melaksanakan langkah segera’hasil daripada laporan awal diterima seperti dinyatakan,” ujarnya. – KOSMO! ONLINE.


Malaysia alukan kesediaan Jerman untuk bekerjasama
Oleh MOHD RIDZAUDDIN ROSLAN dan EDDY AQMAL MOHAMED HAMIDI

17 Februari 2023, 8:51 pm
PUTRAJAYA – Malaysia mengalu-alukan kesediaan Jerman untuk bekerjasama dalam bidang biodiversiti, ekologi dan isu perubahan iklim serta akan memulakan usaha sama itu dengan memfokuskan kepada sektor tenaga juga pengurusan bahan buangan.
Perdana Menteri, Datuk Seri Anwar Ibrahim berkata, hasrat kerjasama itu telah disuarakan Presiden German, Frank-Walter Steinmeier dalam sesi diskusi empat mata yang turut menyentuh beberapa isu lain.
“Saya amat berpuas hati dengan perbincangan kami yang turut menyentuh beberapa isu lain dan saya berharap lawatan beliau (Steinmeier) ke Sarawak esok akan membuka lebih banyak peluang untuk bekerjasama dalam bidang biodiversiti termasuk bidang-bidang lain yang akan memanfaatkan kedua belah pihak.
“Perbincangan turut menyentuh tentang konflik Rusia-Ukraine di mana Malaysia juga turut terkesan namun Malaysia kekal komited dengan prinsip kedaulatan, integriti wilayah, peraturan perundangan dan menolak kekerasan,” katanya pada sidang akhbar bersama di Pejabat Perdana Menteri di sini hari ini.
Menurut Anwar, sehubungan itu, beliau dan Steinmeier berkongsi pandangan bahawa perbincangan secara aman di antara kedua-dua negara tersebut mampu menyumbang kepada penyelesaian konflik dalam masa terdekat.
Pada masa sama, Anwar berkata, Petronas sebagai salah satu pembekal gas asli cecair (LNG) di Asia Tenggara kini secara aktif membekalkan kargo LNG kepada United Kingdom (UK) dan Eropah.

“Petronas telah menyatakan hasrat untuk mengembangkan eksport LNG ke German dan saya telah menyampaikan perkara itu kepada Presiden Steinmeier untuk melakukan apa yang beliau mampu untuk merancakkan hubungan dua hala dalam pelbagai bidang,” katanya.
Mengulas lanjut, Anwar menyatakan beliau berbesar hati dengan hasil lawatan negara oleh Steinmeier dan berharap akan ada lebih banyak kunjungan dari German yang akan meningkatkan hubungan, ekonomi dan perdagangan memanfaatkan bagi kedua negara.
Terdahulu, Steinmeir tiba di Bangunan Perdana Putra pada pukul 5.15 petang bagi mengadakan pertemuan rasmi dengan Anwar sebelum kedua-duanya menyertai sidang akhbar secara bersama dengan media tempatan dan antarabangsa.
Menerusi lawatan selama tiga hari itu, Steinmeier juga diberikan sambutan negara di pekarangan Bangunan Parlimen pagi tadi selain turut dijadualkan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara.
Jerman merupakan rakan dagangan terbesar Malaysia dalam kalangan negara Kesatuan Eropah (EU) di mana pada 2022, nilai pendapatan Malaysia dengan Jerman meningkat sebanyak 10.9 peratus dengan jumlah RM59.87 bilion berbanding RM53.99 bilion pada 2021.
Untuk rekod, lawatan negara terakhir melibatkan presiden Jerman ke Malaysia ialah 26 tahun lepas iaitu pada April 1997. – KOSMO! ONLINE


Lelaki sanggup membujang tunggu isteri cantik
Oleh KOSMO!

17 Februari 2023, 9:00 pm
GLASGOW – Seorang lelaki mendakwa bahawa dia tidak menyukai wanita tidak cantik dan sanggup membujang bertahun-tahun kerana mahu beristerikan wanita jelita, lapor portal berita MailOnline semalam.
Lelaki Scotland dikenali sebagai Kevin, 42, itu menganggap ramai lagi lelaki yang mempunyai pendirian sepertinya.
Dia yang mengimpikan wanita berambut panjang dan mempunyai payudara besar berkata kepada portal berita The Sun: “Saya tidak menyatakan bahawa saya Brad Pitt (kacak) tetapi saya tahu saya boleh menarik wanita yang munasabah.”
Pitt ialah pelakon lelaki yang membintangi banyak filem popular Hollywood dan memiliki wajah yang tampan.
Kevin berkata, dia membujang sejak tiga tahun lalu tetapi pernah menjalin hubungan jangka panjang sebelum ini.
Pesohor media sosial itu menjelaskan bahawa dia enggan mencari teman wanita melalui cara biasa seperti mengambil minuman keras di pub atau bar kerana dia tidak minum alkohol sejak sekian lama. – Agensi


Amaran ribut petir, hujan lebat di 9 negeri malam ini
Oleh MUHAMMAD NAJIEB AHMAD FUAD

17 Februari 2023, 8:39 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang dijangka berlaku di sembilan negeri malam ini.
MetMalaysia melalui kenyataan di laman sesawangnya memaklumkan, ia melibatkan negeri Perak, Kelantan, Terengganu, Pahang, Selangor, Wilayah Persekutuan (WP) Kuala Lumpur, Negeri Sembilan, Sarawak dan WP Labuan.
“Di Perak melibatkan daerah Kinta, Kampar dan Batang Padang, Kelantan di (Jeli dan Kuala Krai), Terengganu (Besut dan Hulu Terengganu) dan Pahang di satu daerah iaitu Bentong.
“Manakala di Selangor daerah dijangka berlaku di Hulu Langat, seluruh WP Kuala Lumpur • Negeri Sembilan (Jelebu, Seremban, Port Dickson dan Kuala Pilah) , Sarawak di Miri (Miri dan Marudi), Sabah pula melibatkan Pedalaman (Kuala Penyu dan Beaufort) dan seluruh WP Labuan,” kata kenyataan itu malam ini. – KOSMO! ONLINE


Kerajaan nafi tuduhan penjawat awam akan dikurangkan
Oleh KOSMO!

17 Februari 2023, 10:03 pm
PETALING JAYA – Kerajaan menafikan tuduhan bahawa bilangan penjawat awam akan dikurangkan berikutan ia menelan kos yang terlalu tinggi dan membebankan.
Berita tersebut tular selepas disiarkan secara langsung menerusi sebuah saluran berita tempatan, hari ini.
Menteri Komunikasi Dan Digital, Fahmi Fadzil berkata, pihak kerajaan tidak pernah mempunyai sebarang perbincangan mengenai perkara berkenaan.
“Berita tersebut menyiarkan kononnya ada cadangan dari ‘pemerhati’ untuk kurangkan bilangan penjawat awam.
“Kerajaan nafi sekeras-kerasnya tuduhan yang menyatakan penjawat awam akan dikurangkan.
Kerajaan juga tidak pernah ada sebarang pelan ke arah itu dan sentiasa menghargai kerjasama penjawat awam selama ini,” katanya dalam kenyataan hari ini.

Justeru, Fahmi meminta pihak yang terlibat dalam siaran terbabit untuk tampil memberi penjelasan tentang cadangan yang disifatkan mengarut.
Terdahulu, sebuah saluran televisyen tempatan menyiarkan sebuah berita mengenai cadangan bilangan penjawat awam wajar dikurangkan berikutan ia didakwa menelan kos sehingga RM100 bilion. – KOSMO! ONLINE


Malaysia kekal ada hubungan bilateral dengan China, Eropah
Oleh MOHD RIDZAUDDIN ROSLAN dan EDDY AQMAL MOHAMED HAMIDI

17 Februari 2023, 8:46 pm
PUTRAJAYA- Malaysia akan terus mengekalkan hubungan bilateral dengan negara-negara antarabangsa lain termasuk Eropah dan China berikutan kuasa besar itu merupakan antara rakan dagangan penting.
Perdana Menteri, Datuk Seri Anwar Ibrahim berkata, China merupakan negara jiran dan rakan dagangan penting buat Malaysia dan atas sebab itu hubungan bilateral akan terus diperkukuhkan.
“Presiden Jerman (Frank-Walter Steinmeier) telah menjelaskan untuk memberi tumpuan kepada isu pembangunan ekonomi.
“Tentunya, China merupakan jiran dan rakan dagangan penting dan kita akan teruskan adakan hubungan bilateral yang baik dengan negara lain termasuk Eropah dan China,” katanya pada sidang akhbar bersama Presiden Jerman di Perdana Putra tadi.
Pada masa sama, Perdana Menteri berkata, Malaysia dan ASEAN juga akan mengambil langkah untuk kekal berdamai dan jelas dengan pendirian.
“Walaupun sebagai negara demokrasi dan mempunyai kepercayaan kukuh terhadap elemen demokratik, kita akan meluahkan pandangan secara baik, tetapi dengan kedua-dua fokus dimana China adalah dagangan utama selain mahu mengekalkak keamanan di rantau ini,” jelasnya. – KOSMO! ONLINE.


Harga bahan mentah diramal menurun akhir bulan Mac
Oleh MOHD AZLI ADLAN

17 Februari 2023, 8:43 pm
KEMAMAN – Kementerian Perdagangan Dalam Negeri dan Kos Sara Hidup (KPDN) menjangkakan kos bahan mentah kini melonjak bakal kembali stabil menjelang hujung bulan depan.
Timbalan Menteri Perdagangan Dalam Negeri dan Kos Sara Hidup, Senator Fuziah Salleh berkata, pada masa ini inflasi makanan domestik berada pada kadar 6.8 peratus.
Beliau berkata, berdasarkan ramalan penganalisis ekonomi, kadar inflasi makanan itu akan menurun kepada lima peratus pada akhir bulan Mac nanti.
“Kita akui inflasi makanan agak tinggi pada masa ini dengan paras paling tinggi iaitu tujuh peratus pada bulan November lalu.
“Begitupun ia kini semakin menurun dan dijangka mencapai lima peratus pada hujung bulan Mac,” katanya selepas menghadiri Jelajah Menu Rahmah peringkat Terengganu di Restoran Cahaya Mesra Seafood, Kijal di sini hari ini.
Fuziah berkata, penurunan inflasi makanan itu bakal menstabilkan semula harga bahan mentah seperti sayur-sayuran, ayam dan daging.

Dalam perkembangan sama, beliau memberitahu berdasarkan maklum balas pekebun Cameron Highlands, harga sayur-sayuran juga semakin menunjukkan trend penurunan.
“Mereka memberitahu tidak semua sayur mahal, ada juga yang turun (harga) seperti pak choy.
“Sehubungan itu, saya mencadangkan pengguna khususnya suri rumah memanfaatkan aplikasi PriceCatcher bagi membandingkan harga,” katanya. – KOSMO! ONLINE.


Pasukan Peninjau Khas Malaysia memasuki Aleppo
Oleh AMREE AHMAD

17 Februari 2023, 10:07 pm
PUTRAJAYA – Buat julung kali dalam sejarah, Pasukan Peninjau Khas Malaysia berjaya memasuki Aleppo di Syria yang terjejas teruk akibat tempias gempa bumi Turkiye yang berlaku minggu lalu.
Menurut Wisma Putra, kumpulan itu juga berpeluang menyaksikan sendiri suasana kemusnahan di kota kedua terbesar di Syria yang dihuni lebih dua juta orang.
Kepiluan jelas terbayang apabila mereka dimaklumkan oleh pihak berkuasa tempatan bahawa lebih 5,800 nyawa sudah terkorban di sekitar bandar raya berkenaan setakat ini.
Pasukan tersebut diketuai Timbalan Ketua Setiausaha Hubungan Dua Hala Kementerian Luar, Datuk Norman Muhamad turut bertemu Gabenor Aleppo, Hussein Diab.
Kumpulan berkenaan seterusnya meninjau lokasi gempa dan menyerahkan sumbangan kerajaan Malaysia kepada wakil badan tempatan, Syria Trust for Development.
Terdahulu, Norman diiringi Duta Besar Malaysia ke Lubnan, Azri Mat Yacob mengadakan pertemuan dengan Menteri Luar dan Ekspatriat Syria, Faisal Miqdad di ibu kota Damsyik.

Mereka turut membincangkan kemungkinan Kedutaan Besar Malaysia di Damsyik yang ditutup ketika perang saudara meletus pada 2012 lalu akan dibuka operasinya kembali. – KOSMO! ONLINE


Terengganu haramkan Pulau, penerbit buat rayuan
Oleh HANISAH SELAMAT

17 Februari 2023, 9:55 pm
PETALING JAYA – Kontroversi filem Pulau memasuki episod baharu apabila kerajaan negeri Terengganu memulakan langkah mengharamkan tayangan naskhah tersebut di pawagam-pawagam negeri terbabit.
Susulan pengharaman tersebut, penerbit Pulau, Fred Chong mengemukakan surat rayuan selain mempelawa ahli Majlis Mesyuarat Kerajaan Negeri itu menonton filem berkenaan minggu depan.
Katanya, keputusan dibuat kerajaan Terengganu dipertimbangankan semula kerana dikhuatiri akan mempengaruhi negeri -negeri lain yang boleh mengakibatkan kerugian kepada pihak penerbitan.
Malah, pihaknya sedia ‘turun’ ke Kuala Terengganu, Isnin ini bagi berjumpa pihak terbabit bagi menjelaskan kandungan sebenar genre seram yang hangat dikatakan berunsur ‘soft porn’ seperti didakwa.
“Baru semalam kami dimaklumkan Finas (Perbadanan Kemajuan Filem Nasional Malaysia) bahawa kerajaan negeri Terengganu mengharamkan tayangan filem Pulau membabitkan tiga pawagam di sana.
“Mungkin orang cuma nampak tiga panggung wayang, tetapi saya khuatir tindakan sama diikuti kerajaan negeri lain yang mungkin boleh melarat ke 30 atau 60 lokasi lain.

“Situasi sebegini tentu saja berbahaya memandangkan ada yang belum menonton keseluruhan filem, namun membuat kesimpulan hanya bersandarkan makluman pihak lain,” katanya kepada Kosmo! Online.
Fred berkata demikian dalam sidang media secara maya bagi memperjelaskan situasi yang dihadapi syarikatnya mengenai keputusan kerajaan negeri Terengganu.
Menurut produser WebTVAsia itu, TGV menerima surat daripada Majlis Perbandaran Kemaman pada 9 Februari lalu dengan menjelaskan ia tidak boleh ditayangkan di tiga pawagam hasil Majlis Mesyuarat Kerajaan Negeri Terengganu.
Ulasnya, alasan diberikan pihak berkenaan adalah berikutan ia memuatkan babak keterlaluan.
Menurut Fred, surat berkaitan pengharaman tersebut diserahkan kepada pihak TGV yang memiliki tiga pawagam utama di Terengganu.
Tambah penerbit berpengalaman yang banyak menerbitkan filem itu lagi, surat rayuan yang dikemukakan nanti bakal disertakan bersama surat sokongan daripada Finas.
Mengulas mengenai kontroversi yang tercetus sebelum ini, Fred mengakui pihaknya berdepan kerugian besar mencecah RM500,000 apabila ramai penaja menarik diri.
Bersama kos penerbitan mencecah RM4 juta, situasi itu membuatkan mereka bimbang terutama sejak isu mengenai filem itu masih diperdebatkan ramai.
“Tentu saja segala perkara diperdebatkan ini memberi kesan kepada syarikat kami dan rakan sekutu yang sudah mengeluarkan peruntukkan besar bagi menerbitkan filem ini.
“Sebelum ini untuk setiap pemasaran filem baharu kami membuat pelaburan agak besar tetapi kali ini penaja sudah menarik balik tajaan mereka berjumlah setengah juta.
“Nampaknya hasrat membawa Pulau ke arena lebih luas terpaksa dibatalkan, malah nak bayar stesen radio supaya memainkan lagu OST (runut bunyi) filem ini juga tak dapat direalisasikan,” katanya lagi.
Menerusi sidang media sama, Fred turut meminta warga maya berhenti daripada membuat gesaan supaya mengharamkan sahaja filem berkenaan.
“Kepada netizen yang menulis komen berunsur kecaman dan boikot, saya merayu anda semua supaya menonton filem ini terlebih dulu,” luahnya.
Berdasarkan perancangan awal, filem yang dijadualkan ditayangkan pada 9 Mac depan bakal menemui penonton di 75 pawagam seluruh negara.
Pada pertengahan Januari lalu treler filem genre seram itu mencetuskan ketidakpuasan hati masyarakat kerana didakwa mengandungi adegan berunsur lucah dan ‘soft porn’.
LPF sebagai agensi yang bertanggungjawab membuat tapisan didesak supaya membuat semakan semula sebelum filem tersebut dibenarkan untuk ditayangkan di pawagam.
Filem terbitan WebTVAsia dengan kerjasama My Way Pictures dan Filmforce Studio itu membariskan Amelia Henderson, Alif Satar, Ikmal Amry, Namron dan model Ms Puiyi sebagai antara pelakon utama.
Kontroversi adegan panas yang dikatakan tidak selari dengan budaya Malaysia itu turut meraih perhatian Menteri Komunikasi dan Digital, Fahmi Fadzil. – KOSMO! ONLINE


320,000 pencarum desak kerajaan benar pengeluaran KWSP bersasar
Oleh KAMARIAH KHALIDI

17 Februari 2023, 7:11 pm
PUTRAJAYA- Kira-kira 320,000 pencarum Kumpulan Wang Simpanan Pekerja (KWSP) di seluruh negara yang mempunyai baki simpanan melebihi RM100,000 mendesak supaya kerajaan membenarkan pengeluaran KWSP secara bersasar.
Presiden Global Human Rights Federation (GHRF), S. Shashi Kumar berkata, desakan itu disuarakan kerana rakyat sedang bergelut dengan situasi ekonomi negara terjejas teruk selepas Covid-19 serta tekanan kos sara hidup.
Menurutnya, kerajaan juga tidak seharusnya memainkan sentimen pencarum KWSP memiliki jumlah simpanan sangat kecil dan dibawah RM10,000 kerana rata-rata yang mendesak pengeluaran kecemasan itu mempunyai jumlah simpanan di dalam akaun persaraan melebihi RM100,000.
“Pengeluaran kecemasan KWSP secara bersasar ini perlu disegerakan, bukan sebab peningkatan kos sara hidup sahaja, tapi ramai kehilangan kerja ketika pandemik dan kini susah untuk mendapat pekerjaan baharu akibat faktor umur.
“Kalau kita lihat lebih ramai pertubuhan bukan kerajaan (NGO) yang membantu rakyat dalam kesusahan, tapi ada ke Ahli Parlimen yang pergi ke kawasan masing-masing, dekati dan tanya masalah rakyat?,” katanya kepada pemberita selepas menyerahkan memorandum menggesa Perdana Menteri, Datuk Seri Anwar Ibrahim untuk membenarkan pengeluaran KWSP di luar bangunan Perdana Putra di sini hari ini.
Terdahulu tiga NGO terdiri daripada GHRF, Pertubuhan Gagasan Inovasi Rakyat Malaysia (PGIRM) dan Persatuan Pengguna Islam Malaysia tampil menyerahkan memorandum yang disampaikan kepada Pembantu Khas Setiausaha Sulit Kanan Perdana Menteri, Muhammad Fikri Khalid.

Mengulas lanjut, Shashi berkata, Kerajaan Perpaduan perlu mempertimbangkan isu ini secara lebih serius dan membenarkan pengeluaran KWSP tanpa ditangguh lagi.
“Pengeluaran KWSP ini mungkin bukan penyelesaian kekal tetapi ia pasti membantu banyak pihak untuk meringankan beban terutamanya bagi golongan B40 dan M40.
“Mereka memerlukannya untuk menjalani kehidupan dan membebaskan diri daripada beban hutang kewangan yang menghantui ketika ini,” ujarnya. – KOSMO! ONLINE.


Bakat ATM hulur bantuan selimut, tuala kepada mangsa gempa bumi Turkiye
Oleh MUHAMMAD NAJIEB AHMAD FUAD

17 Februari 2023, 7:36 pm
PETALING JAYA – Badan Kebajikan Keluarga Angkatan Tentera (Bakat) ATM hari ini menyumbang sebanyak 4,000 helai selimut dan tuala kepada mangsa gempa bumi yang terjejas di Turkiye.
Bahagian Hal Ehwal Awam ATM dalam kenyataan hari ini berkata, sumbangan tersebut telah disampaikan oleh Pegawai Staf 1 Bakat ATM, Mejar Hazfina Hassan yang mewakili Pengerusi Jemaah Tertinggi BAKAT ATM, Tengku Muhaini Sultan Haji Ahmad Shah kepada Duta Besar Turki di Malaysia, Emir Salim Yuksel.
“Sumbangan yang juga merupakan inisiatif oleh Tengku Muhaini bertujuan untuk meringankan beban yang dipikul oleh mangsa yang terjejas akibat bencana alam berkenaan di samping mendukung usaha-usaha kebajikan yang digerakkan oleh Bakat ATM.
“Ia juga selaras dengan peranannya dalam memberi khidmat kebajikan tanpa mengira agama dan bangsa serta menyokong aktiviti-aktiviti amal samada yang
digerakkan di dalam mahupun luar negara,” kata kenyataan itu di sini hari ini.
Tambah kenyataan itu, inisiatif itu juga bagi menyokong usaha ATM yang telah mengerakkan pasukan perubatan dan kesihatannya bagi mengoperasikan Hospital
Medan Malaysia (HMM) di negara tersebut. – KOSMO! ONLINE


Asteroid halimunan ancam Bumi
Oleh KOSMO!

17 Februari 2023, 8:30 pm
LONDON  – Bumi boleh dihentam oleh bilangan asteroid yang tidak dapat dikesan lebih awal pada bila-bila masa sahaja, kata seorang pakar dalam satu amaran seperti yang dilaporkan oleh portal berita Daily Star semalam.
Insiden itu pernah berlaku apabila meteor Chelyabinsk selebar 19 meter meletup di ruang udara Russia pada 2013 dan tiada siapa tahu bagaimana batu angkasa tersebut memasuki ruang udara di selatan negara itu.
Dalam kejadian itu, seramai 1,600 orang cedera akibat gelombang kejut besar-besaran dan letupannya adalah sama dengan 35 bom di Hiroshima di Jepun pada tahun 1940-an.
Saintis-saintis menganggap bahaya yang akan timbul daripada asteroid yang tidak dapat dikesan atau asteroid halimunan pada masa hadapan berpunca daripada silauan matahari.
Berikutan begitu ramai yang cedera disebabkan letupan meteor Chelyabinsk, sistem baharu dinamakan Near Earth Object Mission (NEOMIR) sedang diusahakan untuk memberi amaran awal kepada orang ramai supaya mereka selamat sekiranya kejadian serupa berulang.
NEOMIR akan dilaksanakan lewat dekad ini bagi mengawasi objek yang menuju ke Bumi dari arah Matahari.

Ketua Pertahanan Planet Agensi Angkasa Eropah, Richard Moissl berkata: “Asteroid sebesar meteor Chelyabinsk ‘menyerang’ sekitar selang 50 hingga 100 tahun.”
“Kecederaan yang disebabkan oleh letupan di udara atau kejadian serupa boleh dicegah jika orang ramai dimaklumkan tentang kesan yang akan berlaku dan ia boleh diramal. Dengan amaran awal, pihak berkuasa tempatan akan dapat menasihati orang ramai supaya menjauhkan diri dari tingkap dan kaca,” tambahnya.
NEOMIR akan berada di antara Bumi dan Matahari jauh dari atmosfera Bumi. – Agensi


Malaysia, Jerman kukuh hubungan bilateral dan kerjasama ekonomi
Oleh MOHD RIDZAUDDIN ROSLAN dan EDDY AQMAL MOHAMED HAMIDI

17 Februari 2023, 7:26 pm
PUTRAJAYA- Hubungan diplomatik antara Malaysia dan Jerman dilihat terus diperkukuh ke tahap lebih baik dalam pelbagai aspek menerusi lawatan Presiden Jerman, Frank-Walter Steinmeier ke Malaysia.
Perdana Menteri, Datuk Seri Anwar Ibrahim berkata, beliau amat menghargai kesudian pemimpin negara Kesatuan Eropah itu dalam meningkatkan kerjasama meliputi beberapa bidang terutamanya isu perubahan iklim dan islamofobia.
Perdana Menteri berkata, Jerman merupakan rakan dagangan penting kepada Malaysia sejak dahulu lagi selain mampu meningkatkan aspek ekonomi melalui beberapa persetujuan pelaburan baharu di negara ini.
“Lawatan ini memberikan penghormatan tinggi dari negara Jerman, dan saya amat berterima kasih atas kunjungan kepada pentadbiran kerajaan baharu Malaysia bagi pihak rakan-rakan Kabinet dan rakyat Malaysia seluruhnya.
“Kami juga menghargai persetujuan syarikat Jerman untuk membuat pelaburan baharu di Johor dan kita turut membincangkan mengenai keprihatinan kita berhubung isu sekatan Kesatuan Eropah (EU) terhadap produk sawit negara,” katanya dalam sidang akhbar bersama di Bangunan Perdana Putra di sini hari ini..
Terdahulu, Steinmeir tiba di Bangunan Perdana Putra pada pukul 5.15 petang bagi mengadakan pertemuan rasmi dengan Perdana Menteri, Datuk Seri Anwar Ibrahim sebelum kedua-duanya menyertai sidang akhbar secara bersama dengan media tempatan dan antarabangsa.

Semalam, Steinmeir dan isteri, Elke Budenbender serta delegasi termasuk pegawai kanan, ahli perniagaan dan pengamal media mendarat di Kompleks Bunga Raya, Lapangan Terbang Antarabangsa Kuala Lumpur (KLIA) petang bagi mengadakan lawatan rasmi sehingga esok.
Menerusi lawatan selama tiga hari itu, Steinmeier juga diberikan sambutan negara di pekarangan Bangunan Parlimen pagi tadi selain turut dijadualkan menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara.
Sebelum ini, Kementerian Luar berkata, lawatan Steinmeier bakal memberikan peluang terbaik kepada Malaysia dan Jerman untuk mengukuhkan hubungan baik serta kerjasama pelbagai bidang antara kedua negara.
Jerman merupakan rakan dagangan terbesar Malaysia dalam kalangan negara Kesatuan Eropah (EU) di mana pada 2022, nilai pendapatan Malaysia dengan Jerman meningkat sebanyak 10.9 peratus dengan jumlah RM59.87 bilion berbanding RM53.99 bilion pada 2021.
Untuk rekod, lawatan negara terakhir melibatkan presiden Jerman ke Malaysia ialah 26 tahun lepas iaitu pada April 1997. – KOSMO! ONLINE.


Muhyiddin sudah dipanggil SPRM
Oleh Abdul Rahman Razali

17 Februari 2023, 7:55 pm
Muhyiddin sudah dipanggil SPRM | 15 MINIT MMTV 17 FEBRUARI 2023


Manfaat aksi konsisten The Citizens
Oleh MEJA SUKAN KOSMO!

17 Februari 2023, 7:20 pm
SAINGAN Fantasy Premier League (FPL) memasuki minggu ke-24 dan semua pengurus dijangka melakukan beberapa pertukaran berdasarkan keputusan perlawanan minggu lalu.
Dengan 10 perlawanan bakal berlangsung pada saingan minggu ini, sudah pasti ada beberapa pertemuan yang dilihat mampu menjadi ‘lubuk’ untuk pengurus-pengurus FPL meraih mata maksimum.
Justeru, hari ini Kosmo! seperti biasa berkongsi beberapa tips bagi memberi panduan kepada para pengurus FPL untuk melakukan percaturan terbaik dalam usaha memburu mata yang diidam-idamkan.

DAVID RAYA
PENJAGA GOL
BERAKSI di laman sendiri, David Raya berpeluang pastikan pintu gol Brentford tidak bolos bila menentang Crystal Palace. Justeru, pemilihan pemain Sepanyol itu boleh dipertimbangkan oleh pengurus-pengurus FPL.

BENOIT BADIASHILE
PERTAHANAN
KETENANGAN ketika berdepan serangan pasukan lawan menjadi senjata terbaik bek tengah Chelsea, Benoit Badiashile dalam beberapa perlawanan terdahulu. Selain dapat memastikan pintu gol tidak dibolosi, dia juga memiliki kelebihan dalam situasi bola mati berdasarkan keadaan fizikalnya.

MARCUS RASHFORD
TENGAH
MARCUS Rashford dianggap pemain terbaik Manchester United musim ini apabila meledak 12 gol dan melakukan empat umpanan. Dia pastinya mahu mengekalkan rentak terbaik selepas menjaringkan gol dalam empat perlawanan berturut-turut sebelum ini.

JOAO FELIX
PENYERANG
AKSI meyakinkan bintang Chelsea, Joao Felix membolehkan dia berada dalam senarai tumpuan minggu ke-24. Pemain pinjaman dari Atletico Madrid itu mampu meneruskan rentak terbaik jika dapat bantuan rakan.

ERLING HAALAND
KAPTEN
Mengumpul 26 jaringan setakat ini, penyerang Manchester City, Erling Haaland adalah calon paling sesuai untuk terus menggalas tugas sebagai kapten kerana pemain Norway itu hampir pasti menyumbangkan mata dalam setiap perlawanan. – KOSMO! ONLINE